Ayam Ini Hidup Selama 18 Bulan Selepas Disembelih - Miracle Mike

Secara logiknya, adakah haiwan boleh hidup tanpa kepala? Lebih kurang 70 tahun lalu, Amerika dikejutkan tentang kisah seekor ayam yang masih hidup walaupun tidak berkepala. Bagaimana keadaan ini boleh berlaku? Teruskan membaca untuk mengetahui lebih lanjut mengenai kisah ini.

Mike Ayam Tidak Berkepala, atau turut dikenali sebagai Miracle Mike, adalah sejenis ayam berbaka Wyandotte (baka Ayam Amerika) yang hidup selama 18 bulan selepas kepalanya dipotong. Walaupun ramai percaya bahawa kisah keajaiban ayam ini adalah suatu penipuan, pemiliknya telah membawa ayam berkenaan ke University of Utah di Salt Lake City, Utah bagi membuktikan kebenaran hal tersebut.

Pada 10 September 1945, seorang petani bernama Lloyd Olsen dari Fruita, Colorado bercadang untuk makan malam bersama ibu mertuanya. Isterinya menyuruh Lloyd untuk menangkap dan menyembelih ayam yang dibela di halaman rumah mereka, dan salah seekor ayam yang dibela adalah Miracle Mike.

Ketika dalam percubaan untuk menyembelih Mike menggunakan sebilah kapak, Lloyd terlepas sasarannya iaitu urat utama (jugular vein). Bahagian depan kepala ayam tersebut terputus, namun sebelah telinga dan sebahagian besar tunjang otak masih utuh di kedudukannya. Kegagalan Lloyd untuk menyembelih Mike dengan kaedah yang betul menyelamatkan nyawa ayam berkenaan, di mana Mike masih dapat berdiri dalam keadaan seimbang, walaupun berjalan dalam keadaan tidak stabil.

Walaupun tanpa kepala, Mike cuba untuk mematuk makanan dan mengokok, namun gagal. Percubaan untuk mengokok menghasilkan bunyi getaran di tekaknya. Apabila Mike tidak mati, timbul perasaan kasihan dalam hati Lloyd, dan dia akhirnya membuat keputusan untuk menjaga Mike sebaik mungkin. Lloyd memberi Mike campuran susu dan air menggunakan penitis (eyedropper) bersama sedikit bijirin jagung sebagai makanan.

Menurut bedah siasat yang dilakukan oleh University of Utah, Mike masih hidup kerana Lloyd terlepas sasaran urat utama, dan terdapat segumpal darah beku yang menghalang pendarahan Mike. Walaupun kepalanya sudah putus, tunjang otak tidak terjejas.  Memandangkan fungsi asas seperti jantung dan pernafasan masih berjalan seperti normal, Mike mampu untuk terus hidup secara sihat. Ini adalah contoh terbaik 'central motor generators' ayam yang membolehkan fungsi homeostatik asas untuk dijalankan walaupun ketiadaan pusat otak utama.

Keajaiban yang berlaku ke atas Mike berjaya menarik perhatian seluruh rakyat Amerika. Dengan kemasyhuran Mike, Lloyd mengambil peluang yang ada untuk melakukan tour bersama ayam tersebut. Lloyd memperolehi pendapatan yang lumayan kerana ayam tidak berkepala yang masih hidup adalah sesuatu yang rare dan unik bukan sahaja pada zaman tersebut, malah pada masa kini juga.

Mike dipamerkan untuk tontonan umum dengan bayaran sebanyak 25 sen sebagai tiket masuk. Pada kemuncak popularitinya, Lloyd memperolehi sebanyak $USD4,500 sebulan, bersamaan dengan $USD49,300 bagi nilai hari ini. Miracle Mike juga berjaya menarik perhatian banyak majalah dan surat gambar, dan turut pernah dipaparkan dalam majalah terkenal Time dan Life.

Pada tengah malam sekitar Mac 1947, di sebuah motel di Phoenix ketika dalam perjalanan balik daripada tour, Mike tiba-tiba tercekik. Mike sebelum itu cuba untuk memakan bijirin jagung, mungkin tersekat di tekaknya. Lloyd pula secara tidak sengaja tertinggal jarum suntikan makanan ketika persembahan hari sebelumnya, jadi dia tidak berupaya untuk menyelamatkan Mike.

Ada yang menuduh Llyod menjual ayam tersebut, dan mengatakan bahawa tour Mike masih dilakukan sehingga penghujung tahun 1949. Sumber lain pula mengatakan bahawa trakea ayam itu yang terputus menyekat pernafasan Mike, dan akhirnya menyebabkan kematian ayam tersebut di motel.

Mike the Headless Chicken kini adalah sebuah institusi di Fruita, Colorado, dengan sambutan tahunan 'Mike the Headless Chicken Day', pada setiap minggu ketiga bulan May, bermula dari tahun 1999. Antara acara yang dilakukan termasuklah larian 5 kilometer seperti ayam tidak berkepala, balingan telur ayam dan lain-lain permainan.


17 Tempat Bagaikan Binaan 'Alien' di Planet Bumi

Siapa sangka planet kita ini mempunyai banyak tempat menarik, yang unik, dengan pemandangan asing seperti bukan di bumi. Artikel kali ini akan berkongsi 17 tempat-tempat sedemikian untuk tatapan para pembaca semua.

Turut dikenali sebagai The Crystal Cave of Giants, gua menarik ini ditemui secara tidak sengaja pada tahun 2000 oleh sekumpulan pekerja yang sedang melombong perak dan plumbum di kawasan berdekatan. Gua kristal ini terletak pada kedudukan 300 meter di bawah permukaan bumi dan mempunyai kristal terbesar di dunia, buat masa ini. Saiz kristal paling besar di gua ini adalah sepanjang 11 meter dengan berat 55,000 kilogram.

Taman Negara Zhangye Danxia ini adalah antara landskap semula jadi paling cantik di dunia. Zhangye Danxia terkenal dengan kaleidoskop pembentukan batu pelbagai warna, menjadi bukit bukau di kawasan berkenaan kelihatan berwarna warni dan sangat ceria. Terdapat tujuh warna kesemuanya yang menghiasi bukit di kawasan berkenaan, antaranya termasuklah biru, zamrud, hujau, oren, merah dan kuning.

Turut dikenali sebagai Ozero Baykal, dan kadang kala dengan ejaan Ozero Bajkal, tasik ini terletak di bahagian selatan Siberia timur, Rusia. Tasik ini adalah tasik air tawar tertua di dunia, dengan usia sekitar 20 hingga 25 juta tahun. Lake Baikal adalah tasik paling dalam di benua Eropah, dengan kedalaman maksima pada 1,620 meter.

Salar de Uyuni di Bolivia mempunyai pemandangan semula jadi yang sangat luas dan luar biasa. Merentasi lebih daripada 4,050 batu persegi kawasan Altiplano, ianya adalah kawasan bergaram paling besar di dunia, kesan daripada penyejatan tasik prasejarah berjuta tahun lalu.

Landskap batu kapur di kawasan Waitomo sudah menjadi tumpuan tarikan pelancong sejak seawal tahun 1900an lagi. Pada awal penemuannya, penduduk tempatan yang terdiri daripada bangsa Maori akan memainkan peranan sebagai pemandu pelancong.

Spotted Lake adalah sangat kaya dengan pelbagai jenis mineral. Ia mengandungi sedimen pekat seperti magnesium, kalsium dan sodium sulfat, selain kandungan yang tinggi lapan mineral lain serta sejumlah kecil perak dan titanium.

Juga dikenali sebagai Darvaza Gas Crater, kawasan ini sebenarnya adalah medan gas asli yang membentuk kawah berapi setelah berlaku runtuhan. Para geologi terpaksa menyalakan api di medan berkenaan bagi mengelakkan pembebasan gas metana ke atmosfera, dan ianya telah membakar sejak tahun 1971 lagi. Kedalaman kawah ini adalah sekitar 30 meter dengan diameter 69 meter.

Turut dikenali sebagai Soqotra oleh penduduk tempatan, Socotra sebenarnya adalah sebuah kepulauan Laut Arab yang terdiri daripada 4 pulau. Pulau yang terbesar adalah Socotra, nama yang sama dengan kepulaun tersebut. Menariknya tentang pulau-pulau ini. ianya mempunyai kepelbagaian flora dan fauna, dan yang berjaya menarik perhatian pelancong adalah pokok endemik spesis Dracaena cinnabari.

Fly Ranch Geyser, atau Fly Geyser adalah kawasan pancutan air panas sebagai kesan daripada aktiviti geotermal. Sumber medan haba Fly Geyser adalah daripada kolam batu panas yang sangat dalam. Fly Geyser sebenarnya bukanlah membentuk secara semulajadi, namun ianya adalah hasil secara tidak sengaja ketika penggerudian telaga pada tahun 1964, sebagai salah satu usaha kerajaan AS untuk mencari sumber tenaga geotermal.

Vatnajökull Glacier adalah topi ais (ice cap) terbesar di Iceland, dan glasier ketiga terbesar di Eropah, meliputi 8 peratus tanah besar negara pulau berkenaan. Taman Negara Vatnajökull yang terletak di barat daya Iceland ini adalah merupakan lokasi tumpuan bagi aktiviti pendakian (dari Skaftafell), menaiki bot, pakej ukiran ais (dari lagun glasier Jökulsárlón).

Ada para pembaca yang pernah sampai ke mana-mana tempat dalam senarai ini tak?


Realiti Hubungan Agama dan Negara di Seluruh Dunia

Sekiranya ditanya pada anda, apakah agama yang paling banyak diangkat sebagai agama rasmi sesebuah negara - apakah jawapan anda?

Di seluruh dunia, terdapat lebih kurang 195 buah negara dengan beberapa negara tertentu mempunyai status berbeza mengikut definisi, seperti Taiwan yang dianggap oleh Persatuan Bangsa Bersatu (PBB) sebagai sebuah wilayah di bawah kerajaan China ataupun Kepulauan Cook yang dianggap sebuah negara tanpa keahlian sebarang hubungan antarabangsa. Bagaimanapun, tanggapan popular bilangan negara di dunia selalunya menggunakan angka 195 sebagai jumlahnya.

Di antara 195 buah negara yang ada ini, apakah agama yang paling popular di kalangan pentadbiran negara tersebut? Sebelum kita belajar tentang status populariti agama di semua negara, setiap negara dalam dunia ini boleh dibahagikan kepada empat kategori apabila kita bercerita tentang soal agama.

Sesebuah negara itu dianggap mempunyai agama rasmi apabila meletakkan agama tersebut ke dalam perlembagaan negara masing-masing ataupun ke dalam pelaksanaan undang-undang mereka. Walaupun begitu, ini tidak bermakna pemerintah negara itu akan memberikan keistimewaan pada penganut agama tersebut. Namun kebiasaannya, memang akan berlaku perbezaan pada corak pemerintahan apabila sesebuah negara sudah mempunyai agama rasmi.

Di seluruh dunia, 43 buah negara mewakili 22 peratus jumlah keseluruhan semua negara di dunia mempunyai agama rasmi. Pelaksanaannya pula berbeza-beza, dengan sesetengah negara seperti Afghanistan mengamalkan kewajipan semua pemimpin perlu datang daripada penganut Islam. Sementara negara kita pula walaupun meletakkan Islam sebagai agama rasmi kita, tidak mempunyai syarat serupa digunakan.

Antara negara yang mempunyai Islam sebagai agama rasmi adalah negara kita, Brunei, Mauritania dan Pakistan. Bhutan, Sri Lanka dan Cambodia pula menamakan Buddha sebagai agama rasmi mereka. Negara Eropah seperti Itali, Sweden, Greece dan Bulgaria pula meletakkan Kristian sebagai agama rasmi.

Ada 40 buah negara di seluruh dunia yang tidak menamakan sebarang agama dalam perlembagaan mereka tetapi cenderung untuk memilih satu agama sahaja. Sebagai contoh, Laos tidak meletakkan Buddha sebagai agama rasmi namun kerajaan mereka menyokong sepenuhnya sebarang aktiviti yang melibatkan agama dan penganut Buddha.

Selain itu, Russia juga adalah contoh lain di mana sesebuah negara tidak mempunyai agama rasmi, tetapi mempunyai kecenderungan pada agama Ortodoks Kristian. Mempunyai masyarakat yang berbilang agama, Russia mengiktiraf semua jenis agama termasuklah Islam, Buddha dan Atheist dalam pentadbirannya namun berat untuk menyokong Ortodoks Kristian.

Indonesia juga dikategorikan dalam kategori ini, kerana Indonesia juga sebenarnya tidak menamakan mana-mana negara sebagai agama rasmi mereka dalam negara yang mampunyai majoriti penduduk Islam, namun dilihat agak cenderung kepada kumpulan majoriti. Sebanyak 20 peratus buah negara di seluruh dunia mengambil pendekatan ini atau 40 buah dari jumlah keseluruhan negara.

Bagi sesetengah negara lain, pemerintah mereka memilih untuk tidak mencampur adukkan sebarang urusan agama dalam pentadbiran, serta dilihat tidak mempunyai kecenderungan untuk memilih mana-mana agama.

Jumlah negara yang mengambil pendekatan ini mempunyai peratusan terbanyak di dunia dengan anggaran 106 negara menggunakan kaedah sama. Ini bersamaan dengan 53 peratus daripada keseluruhan jumlah negara di dunia.

Antara negara di dunia yang mengamalkan dasar neutral ini adalah Bosnia yang lebih separuh rakyatnya beragama Islam. Walaupun Croatia mempunyai jumlah penganut Kristian Katolik yang tinggi, kerajaan Croatia tidak menamakan sebarang agama sebagai agama rasmi serta mengamalkan kesamarataan dalam perihal agama bagi rakyat mereka.

Singapura pula merupakan jiran kita yang tidak mempunyai sebarang pengiktirafan tunggal pada mana-mana agama serta tidak melarang sebarang aktiviti agama, kecuali bagi agama Jehovah Witness dan Gereja Penyatuan (Unified Church) - semua aktiviti sebaran dan penerbitan agama tersebut dilarang di Singapura sehingga kini.

Sekiranya majoriti negara di dunia mengambil pendekatan neutral dalam beragama, ada 10 negara di seluruh dunia mempunyai pendekatan mahu mengawal sebarang bentuk penyebaran mana-mana agama.

Majoriti negara ini adalah negara bekas Kesatuan Soviet satu masa dulu. Seperti Turkmenistan yang memperkenalkan undang-undang mengawal semua bentuk penyebaran agama secara terbuka. Semua kumpulan penyebar agama perlu mendaftarkan diri sebelum dibenarkan menjalankan sebarang bentuk aktiviti, dengan aktiviti tanpa daftar dianggap satu bentuk jenayah.

China menjadi negara terbesar di mana sebarang gerakan aktiviti agama dikawal ketat dengan kelima-lima pertubuhan agama terbesar di China mewakili agama Buddha, Taoist, Islam, Kristian Protestan dan Kristian Katolik perlu diletakkan dibawah kawalan Jabatan Hal Ehwal Agama lantikan kerajaan. Sebarang bentuk rumah atau bangunan yang akan digunakan oleh badan atau organisasi agama perlu diluluskan oleh Jabatan tersebut.

Sekiranya penduduk China menganut agama selain daripada 5 agama yang dikawal ketat itu seperti Buddha Tibetan, Muslim Uyghur atau gerakan Kristian bawah tanah, mereka akan dikenakan bermacam jenis sekatan seperti gangguan, penjara, seksaan atau dipaksa menukar agama mereka.

Kita sudah melihat empat kategori negara dalam mengenalpasti bentuk hubungan negara tersebut dengan organisasi agama di negara mereka. Jadi persoalannya - agama mana menjadi pilihan majoriti negara?

Islam adalah agama pilihan bagi majoriti negara yang mengiktiraf kewujudan agama sebagai sebahagian perlembagaan negara mereka. Daripada 43 negara yang mempunyai agama rasmi, 27 daripadanya memilih Islam. Majoritinya pula adalah negara di Timur Tengah dengan 7 negara lagi di Asia Pasifik, termasuklah Bangladesh, Brunei dan Malaysia.

Di tempat kedua pula adalah agama Kristian yang menjadi pilihan sembilan negara Eropah, dua di benua Amerika, satu di Afrika iaitu Zambia dan dua di Asia Pasifik iaitu Tuvalu dan Filipina. Israel pula adalah satu-satunya 'negara' yang meletakkan Judaism sebagai agama rasmi mereka.

Walaupun begitu, majoriti negara yang cenderung kepada satu agama tanpa menamakan sebarang agama sebagai agama rasmi, didominasi oleh kerajaan yang cenderung kepada agama Kristian.

Tidak ada negara dalam dunia yang menamakan agama Hindu sebagai agama rasmi negara mereka, walaupun India mempunyai kerajaan yang dapat dilihat pro-Hindu. Buat masa sekarang, India masih lagi meletakkan negara mereka sebagai sebuah negara yang mengamalkan corak pemerintahan berbentuk sekular.

Kami harap penerangan ini dapat menjelaskan dengan lebih baik bentuk-bentuk hubungan yang ada di antara sesebuah kerajaan dengan sebarang bentuk  kepercayaan agama. Amat jelas peranan agama dalam membentuk masyarakat sangatlah besar. Adakah pencampuran agama dalam pentadbiran memang menghalang atau merencatkan pembangunan sesebuah negara?

Dakwaan ini tidak benar kerana kebanyakan negara yang maju dan diletakkan sebagai model negara lain di dunia pun, banyak yang meletakkan satu bentuk agama sebagai agama rasmi negara mereka atau mempunyai kecenderungan terhadap satu bentuk agama.


5 Perancangan Yang Akan Dilaksana Rejim Nazi Jika Menang Perang Dunia Kedua

Ketika berlangsungnya Perang Dunia Kedua, pemimpin rejim Nazi, Adolf Hitler menjangkakan mereka akan menang. Nazi bukan sahaja bertempur habis-habisan dalam perang ini malah mereka mempunyai rancangan masa depan untuk memerintah dunia baru.

Setelah peperangan yang terbesar dalam sejarah manusia itu tamat, mereka akan membina empayar fasis yang baru di atas kehancuran Eropah. Hitler sudah mempunyai semua perkara di atas kertas, dan jika segalanya berjalan mengikut rancangan Hitler, dunia yang kita tinggal pada hari ini akan menjadi sangat berbeza.

Dalam banyak perkara, perintah dunia baru Nazi tidaklah seperti yang anda harapkan dan dengan itu, iluminasi.com ingin kongsikan dengan pembaca antara 5 perkara yang akan dilakukan oleh Adolf Hitler dan rejim Nazi jika mereka memenangi Perang Dunia Kedua.

Nazi mungkin telah melakukan satu pembunuhan beramai-ramai terhadap sesuatu kaum, namun apabila berkenaan dengan orang asli Amerika, menerima suku ini. Apabila Amerika jatuh ke tangan Nazi, mereka berjanji untuk memberikan kembali tanah tersebut kepada penduduk pribumi.

Nazi bekerja sama dengan kumpulan yang dikenali sebagai Persekutuan India Amerika dan memenangi hati mereka. Sesetengah daripada ahli kumpulan itu yang sangat fanatik telah berubah menjadi salah seorang daripada Nazi yang bersemangat, dengan memakai lambang swastika pada pakaian dan memberikan ucapa yang menamakan orang Yahui sebagai "anak Setan".

Nazi menyukai tindakan orang asli ini, malah secara terbuka mengisytiarhkan bahawa orang asli Amerika adalah Aryan dan menghantar pegawai propaganda menyamar ke Amerika untuk meyakingkan mereka untuk menggulingkan kerajaan Amerika Syarikat.

Sebagai balasan, Nazi berjanji akan memberikan tanah kembali kepada mereka. Sama ada Nazi bercakap benar atau tidak, namun ramai yang mendengar arahan tersebut.

Ketua orang asli Amerika mendakwa mereka mempunyai 750,000 tentera yang bersedia untuk berperang demi Hitler. Sejurus sahaja tentera Nazi menjejakkan kaki di bumi Amerika, mereka akan membantu menghancurkan Amerika Syarikat.

Jepun sudah pastinya mempunyai rancangan tersendiri. Dalam bilik perang mereka, Nazi dan Jepun telah mempunyai pelan dan membahagikan setiap penjuru dunia sesama sendiri. Jepun bersetuju untuk memerintah setiap bahagian timur dunia, memberikan mereka kawasan bermula dari India dan ke bawah.

Jepun mahu menggunakan nama "Sfera Kesejahteraan Asia Timur Besar" supaya lebih mesra. Ia merupakan empayar yang penuh dengan pemilihan nama yang mesra untuk mengalihkan perhatian anda daripada makna yang gelap dan menakutkan.

Setiap penduduk negara yang ditawan akan dilatih menjadi "pemimpin rakyat mereka" dengan menjadikan mereka pemimpin boneka Jepun. Jepun mengatakan ianya adalah kemerdekaan daripada imperialisma Barat, yang berjuang di bawah slogan "Asia untuk Asiatika", namun mereka memaksa Asia untuk menerima pemerintahan mereka sendiri.

Bahasa Jepun akan menjadi bahasa rasmi di seluruh Hemisfera Timur dan guru Jepun akan berada di setiap sekolah. Australia dan New Zealand juga akan berada di bawah kawalan Jepun. Jika Nazi memenangi perang tersebut, Hitler percaya bahawa ia menandakan pengakhiran hidup bagi orang kulit putih di sana.

Ketika perang sedang meletus dan pihak Inggeris enggan menyerah diri, perasaan cinta Hitler terhadap semangat Inggeris mula pudar. Setelah beberapa ketika, Hitler hanya mahu menghancurkan hidup mereka dan merancang bagaimana dia akan melakukannya.

Jika Britain jatuh ke tangan Nazi, mereka akan memperkenalkan undang-undang baru. Setiap lelaki berusia 17 hingga 45 tahun yang sempurna tubuh badan akan dipindahkan ke benua Eropah di mana mereka akan dipaksa bekerja sebagai pekerja buruh.

Ibu dan anak-anak dibenarkan tinggal di rumah, sehingga kanak-kanak lelaki berusia 17 tahun. Segala yang dimiliki akan dirampas dan sesiapa sahaja yang cuba menentang akan dibunuh serta-merta.

Ia merupakan rancangan yang sangat menakutkan, namun ini bukanlah yang paling dahsyat. Heinrich Himmler mahu melakukan lebih lagi, bercaang untuk membasmi 80% daripada penduduk England dengan segera sebaik sahaja negara ini jatuh ke tangan mereka.

Mungkin ramai di antara pembaca yang sudah tahu bahawa Adolf Hitler adalah pro-Islam. Kedua-dua Hitler dan Heinrich Himmler mengadu bahawa Jerman adalah negara Kristian. Hitler sendiri pernah berkata, "Agama yang dibawa Muhammad akan menjadi lebih serasi dengan kita daripada Kristian,".

Pada awalnya, Hitler berjanji untuk memberikan Timur Tengah kepada Itali, namun setelah perang bermula, dia menukar rancangan. Hitler mendapati bahawa semangat kerabat pada Haj Amin al-Husseini, Mufti Besar Baitulmaqis, yang mengatakan kepadanya bahawa mereka mempunyai musuh yang sama, iaitu orang Inggeris, Yahudi dan komunis.

Haj Amin ingin membawa pemberontakan fasis melawan orang Inggeris namun Hitler mengarahkan supaya tunggu sehingga perang dengan Kesatuan Soviet berakhir terlebih dahulu. Kedua-duanya sudah mempunyai pakatan dan bekerjasama untuk menghantar skuad kematian ke Palestin untuk membunuh setiap orang Yahudi yang ada di situ.

Ketika dapat mengagak bahawa mereka akan kalah, Hitler menyalahkan dirinya kerana kegagalah tidak bersatu dengan lebih dekat dan kuat bersama umat Islam, terutamanya selepas Itali membelot terhadapnya.

"Kita sepatutnya boleh membebaskan negara-negara Islam. Cuba bayangkan apa yang sebenarnya kita mampu untuk membantu mereka!" keluh Hitler. Dan jika ditakdirkan Nazi memenangi Perang Dunia Kedua, pasti Hitler akan melakukan perkara ini.

Walaupun pro-Islam, namun ia tak bermaksud seluruh empayar Nazi akan menyokong orang Islam. Jika ikutkan Heinrich Himmler, dia akan menukarkan Eropah Timur kepada agama lain, iaitu Jehovah's Witnesses. Nazi telah menyembelih beribu-ribu penganut agama ini di kem-kem tahanan. Namun, setelah membunuh mereka beramai-ramai, Heinrich mempunyai penghormatan yang berbeza terhadap agama ini.

"Jika tahap fanatik mereka dapat dimanfaatkan untuk Jerman, kita akan menjadi lebih kuat daripada hari ini!." katanya. Pada pandangan Heinrich, Jehovah's Witnesses mempunyai gabungan sempurna etika kerja yang fanatik dan pasifisma (anti-kekejaman) yang membuatkan mereka bekerja keras dan menghalang mereka daripada menidakkan rejim fasis.

Dia juga memberikan arahan spesifik kepada pegawainya, Dr. Ernst Kaltenbrunner supaya melaksanakan agama ini ke Eropah Timur. Agak aneh berada dalam dunia pemerintahan rejim Nazim di mana berlakunya perhambaan, pembunuhan beramai-ramai dan senjata pemusnah besar-besaran, dan dalam masa yang sama terdapat ramai penganut Jehovah's Witnesses.


7 Ciptaan Yang Asalnya Baik, Tetapi Digunakan Ke Arah Kejahatan

Penyelidikan, penemuan dan penciptaan bahan atau produk baru dilakukan setiap hari dengan tujuan memudahkan hidup manusia. Namun begitu, pelbagai ciptaan juga dihasilkan untuk digunakan untuk tujuan jahat seperti dalam peperangan.

Kebanyakan daripada saintis-saintis yang membuat penemuan-penemuan penting adalah daripada mereka yang jujur yang mahu memperbaiki dunia, namun ia digunakan oleh pihak yang tidak bertanggungjawab dalam melakukan perkara sebaliknya.

Sebagai contoh, Albert Einstein menghasilkan teori E=mc2 yang mana ia telah digunakan oleh Amerika Syarikat dalam Projek Manhattan untuk menghasilkan senjata nuklear. Dengan ini, iluminasi.com kongsikan ciptaan yang berguna dan baik yang mana telah digunakan ke arah kejahatan dan keburukan.

Fritz Haber adalah seorang saintis Yahudi yang memenangi Hadiah Nobel, individu yang bertanggungjawab mencipta baja nitrogen murah dan membuat senjata kimia untuk Jerman dalam Perang Dunia Pertama.

Racun serangga ciptaannya ini digunakan sebagai penyembur kimia dalam kedai bijirin yang bertanggungjawab ke atas pembunuhan 1.2 juta nyawa.

Zyklon B menjadi kaedah pilihan pelaksanaan dalam bilik gas semasa pembunuhan beramai-ramai.

Arthur Galston mengembangkan penghasilan bahan kimia yang mampu mempercepatkan pertumbuhan kacang soya yang membolehkannya di tanam di kawasan yang bermusim pendek.

Malangnya, bahan kimia ini dalam konsentrasi yang tinggi akan menggondolkan tumbuhan dan menjadi beracun, membuatkan Arthur bimbang kesannya terhadap manusia.

Agen ini dibekalkan kepada Amerika Syarikat dalam tong hitam berbelang, yang mana sebanyak 77 juta liter agen jingga digunakan untuk disembur di Vietnam yang menyebabkan 400,000 kematian dan kecacatan, dengan 500,000 kecacatan kelahiran.

Ahli kimia Jerman, Joseph Wilbrand telah menemukan trinitrotoluene pada tahun 1863 untuk digunakan sebagai pewarna kuning. Namun, menjelang tahun 1902, kuasa pemusnah yang ada pada TNT baru sahaja diketahui sepenuhnya.

TNT dijadikan sebagai bahan letupan yang digunakan secara meluas oleh kedua-dua pihak ketika Perang Dunia Pertama dan Perang Dunia Kedua. Dan kini, TNT masih digunakan oleh pasukan ketenteraan.

Seorang jurutera mekanikal dan kimia Amerika Syarikat, Thomas Midgley telah menemui kegunaan CFC Freon sebagai penyejuk untuk menggantikaan penyejuk yang sangat toksik seperti ammonia yang biasa digunakan.

Namun, CFC Freon adalah bahan yang telah menyebabkan kerosakan yang sangat dahsyat terhadap lapisan ozon, membuatkan pemanasan global menjadi lebih teruk.

Idea lain beliau yang agak terkenal adalah dengan menambahkan plumbum tetraetil ke dalam petrol, bagi mencegah bunyi "ketukan" yang merosakkan, hasil daripada penyalaan awal disebabkan oleh tekanan.

Namun, idea ini telah menyebabkan masalah kesihatan dan kematian di seluruh dunia akibat keracunan plumbum.

Thomas Midgley dianggap sebagai individu yang paling dahsyat menyebabkan kerosakan pada atmosfera dalam sejarah bumi.

Seorang lagi ahli kimia Jerman, Dr. Gerhard Schrader telah melakukan penyelidikan pengkhususan dalam menghasilkan racun serangga baru.

Tujuan penghasilan racun serangga ini adalah dengan harapan ia dapat memajukan dunia dalam memerangai kelaparan.

Namun, Dr. Gerhard lebih dikenali kerana penemuan yang tidak disengajakannya terhadap agen saraf seperti sarin dan tabun.

Pendedahan terhadap sarin mampu membunuh walapun hanya dengan dos yang sangat rendah, di mana kematian boleh berlaku dalam hanya 1 hingga 10 minit.

Dan disebabkan ini, Dr. Gerhard digelar sebagai "Bapa Agen Saraf".

Sir Marcus Laurence Elwin Oliphant, seorang ahli fizik dari Australia adalah yang individu pertama mendapat tahu bahawa nukleus hidrogen berat boleh dibuat untuk bertindak balas antara satu sama lain.

Reaksi gabungan ini adalah asas kepada bom hidrogen. Sepuluh tahun kemudian, saintis Amerika Edward Teller telah menggunakan penemuan ini untuk menghasilkan bom tersebut.

Namun, Marcus tidak meramalkan perkara ini akan berlaku dengan berkata:

"Kami langsung tidak mengetahui bahawa satu hari nanti penemuan ini akan digunakan dalam menghasilkan bom hidrogen. Rasa ingin tahu kami hanyalah rasa ingin tahu mengenai stuktur nukleus atom,".

Anton Kollisch, ahli kimia Jerman adalah orang yang pertama di dunia mengsintesiskan bahan kimia MDMA ketika bekerja di syarikat farmasi gergasi, Merck, yang kemudiannya lebih dikenali sebagai ecstasy.

Beliau menghasilkan 3,4-methylenedioxymethamphetamine sebagai produk sampingan dalam kajian untuk menghasilkan ubat melawan pendarahan abnormal.

Namun, produk ini diabaikan selama lebih 70 tahun, dan kemudiannya menjadi popular di kelab-kelab malam pada tahun 1980an. Budaya rave pada akhir tahun 1980an kemudiannya menjadikan ecstasy sebagai dadah pilihan yang mana menjadikan MDMA sebagai antara 4 dadah haram paling popular.


10 Pulau Paling Besar Di Dunia

Terdapat terlalu banyak pulau yang ada di muka bumi ini. Seperti tanah besar, pulau turut menjadi lokasi kediaman manusia, dan terdiri daripada pelbagai saiz. Artikel kali ini akan menceritakan 10 buah pulau terbesar di dunia, dan pulau di Malaysia adalah sebahagian daripadanya.

Tidak mengambil kira tanah besar seperti Afro-Eurasia, Amerika, Antartika dan Australia, Greenland adalah pulau paling besar di dunia. Negara konstituen berautonomi ini adalah sebuah pulau di bawah naungan kerajaan Denmark, dengan ketumpatan penduduk antara paling rendah di dunia.

Pulau kedua terbesar di dunia, New Guinea terbahagi sama rata antara dua negara iaitu Papua New Guinea di timur, dan Indonesia di barat. Pulau ini mempunyai biodiversiti hidupan laut yang sangat berwarna-warni, termasuklah batu karang dan ikan. Puncak Jaya (Carstensz Pyramid) yang merupakan gunung tertinggi di Oceania dan sebahagian daripada tujuh puncak dunia terletak di bahagian sempadan Indonesia pulau ini berkenaan.

Pulau ketiga terbesar dunia ini terdiri daripada 3 buah negara Islam, iaitu Brunei, Indonesia dan Malaysia. Negara Brunei yang berdaulat hanya meliputi 1 peratus saiz keseluruhan pulau, manakala Indonesia sebanyak 73 peratus dan Malaysia selebihnya. Menariknya, Borneo mempunyai antara hutan hujan yang paling tua di dunia, dan terkenal dengan hidupan liar yang eksotik.

Madagascar adalah pulau paling luas di Lautan Hindi. Pulau ini menempatkan banyak hidupan liar yang jarang dilihat di mana-mana lokasi lain di dunia, dan dipenuhi dengan pemandangan semulajadi yang sangat cantik. Malah, 5 peratus daripada spesis flora dan fauna yang diketahui boleh dijumpai di Madagascar.

Terdapat 3 pulau di dalam senarai ini yang terletak di dalam negara Kanada, dan Baffin Island adalah sebahagian daripadanya. Kebanyakan penduduk pulau ini terdiri daripada kaum Inuit, yakni orang Eskimo, dan mereka tinggal di ibu negeri iaitu di Iqaluit. Bandar tersebut telah ditubuhkan pada tahun 1942 oleh Amerika sebagai destinasi mengisi minyak kapal terbang tentera ketika dalam perjalanan ke Eropah bagi tujuan peperangan.

Tidak seperti pulau Borneo, pulau Sumatera adalah milik penuh bagi negara Indonesia. Pulau ini terletak betul-betul di garisan Khatulistiwa, dan berada dalam lingkungan gunung berapi serta gempa bumi. Kejadian tsunami juga pernah berlaku. Kesemua bencana ini mengancam hidupan liar yang memenuhi hutan-hutan di pulau berkenaan, termasuklah orang utan, harimau, gajah dan badak.

Negara Jepun sebenarnya terdiri daripada 4 buah pulau utama. Pulau Honshu adalah pulau terbesar di negara matahari terbit itu. Pulau ini adalah pulau yang paling padat penduduknya dalam senarai ini, dan merupakan pulau kedua terpadat di dunia selepas Pulau Jawa di Indonesia, yang mempunyai 139 juta penduduk. Pulau Honshu juga menempatkan beberapa bandar besar seperti Tokyo dan Kyoto. Selain bandar besar, pulau ini turut menempatkan Mount Fuji dan Lake Biwa.

Pulau Victoria adalah pulau paling besar di dunia yang terletak sepenuhnya dalam Bulatan Artik. Populasi pulau ini terdiri daripada 1,875 orang, di mana 1,477 daripadanya tinggal di Nunavut, dan selebihnya di Northwest Territories. Cambridge Bay adalah penempatan utama yang terletak di Nunavut.

Adakah anda tahu bahawa bahawa Great Britain adalah pulau paling besar di Eropah, kesembilan di dunia, dan terbesar di United Kingdom? Pulau Great Britain meliputi beberapa buah negara, termasuklah England, Scotland dan Wales, kecuali Norther Ireland.

Seperti Pulau Victoria, Pulau Ellesmere juga terletak dalam Bulatan Artic. Sistem pergunungan Arctic Cordillera meliputi sebahagian besar pulau berkenaan, menjadikannya sebagai pulau paling bergunung di Kepulauan Artik Kanada, dan agak tidak sesuai untuk didiami manusia.

Trivia: Adakah kepulauan Australia sebuah pulau, atau benua, atau lain-lain?


6 Kes Mahkamah Dan Jenayah Yang Berpunca Dari Kentut Busuk

Walau apa pun yang orang kata, hakikatnya semua daripada kita kentut. Malah, orang biasa kentut 14 kali sehari, terdapat 365 hari dalam setahun dan purata jangka hayat dianggarkan 80 tahun, membuatkan anda kentut lebih daripada 400,000 kali sepanjang hidup.

Kentut bukanlah sesuatu yang buruk, ia adalah lumrah makhluk yang hidup. Namun, anda haruslah kentut dengan beradab kerana tiada siapa yang sukakan bau kentut anda. Hanya diri sendiri sahaja yang mampu menahan bau busuk, malah ada yang menyukainya.

Disebalik bergurau dengan menggunakan kentut, sebenarnya kentut boleh menyebabkan perbalahan besar dan berakhir dengan putus kawan. Lebih teruk, kentut mampu menyebabkan berlakunya pelanggaran undang-undang dan kali ini, iluminasi.com ingin kongsikan 6 kes pelanggaran undang-undang melibatkan kentut.

Kentut mampu mengosongkan sesebuah bilik, dan begitu juga dengan ancaman bom. Pada tahun 2012, Harold Hadley yang sedang belajar di perpustakaan di kolejnya yang terletak di Mississippi telah pergi ke tandas.

Ketika di tandas, Harold memutuskan untuk menulis satu jenaka berkenaan dengan kentut di atas sekeping tisu tandas. Disebabkan Harold berasal dari luar bandar, dia menggunakan perkataan "bom" untuk merujuk kepada kentut, yang membuatkan dia berhadapan dengan masalah besar apabila orang lain menemukan tisu tersebut.

Harold menulis "Saya melepaskan bom di perpustakaan". Nota itu dijumpai seorang pelajar dan diserahkan kepada guru yang mengecam bahawa ia adalah tulisan Harold.

Perkara itu kemudiannya dilaporkan kepada pihak berkuasa. Selepas menerima laporan, sebanyak 11 agensi respon kecemasan tiba di sekolah tersebut, namun tidak menjumpai apa-apa bom.

Akibatnya, Harold ditangkap dan dibenarkan untuk ikat jamin sebanyak USD20,000.Jika disabitkan kesalahan kerana mengancam untuk meletupkan sekolah, Harold berhadapan dengan hukuman 10 tahun penjara dan denda USD10,000,

Ketika kejadian berlaku, Harold merupakan pelajar yang sangat cemerlang memperoleh semua A dan dijadualkan untuk menamatkan pelajaran dalam masa beberapa bulan sahaja.

Selain daripada membuatkan anda dipenjara, kentut juga mampu membunuh. Juga berlaku pada tahun 2012 di Ohio, Shaakira Dorsey yang berusia 16 tahun telah bergaduh disebabkan kentut. Shaakira mengusik salah seorang daripada rakannya dengan kentut di hadapan remaja tersebut. Pergaduhan tersebut telah menyebabkan kematian Shaakira.

Ini bukanlah satu-satunya kes kentut yang melibatkan kematian. Antara kes yang sama berlaku adalah insiden yang mungkin mengorbankan nyawa paling banyak yang terjadi di Jerusalem pada abad pertama AD.

Ahli sejarah Josephus melaporkan bahawa ketika Feast of Unleavened Bread, seorang askar Rom telah membuka seluarnya dan membongkokkan badannya lalu kentut. Kentut ini terlalu busuk dan telah membuatkan orang sekeliling marah yang mengakibatkan rusuhan yang mengorbankan 10,000 nyawa.

Pada tahun 2013, seorang peguam dari Pitesti, Romania telah menyaman seorang paderi dan 4 pemimpin agama yang lain kerana gagal mengusir "roh jahat" dari rumahnya.

Kes itu timbul apabila rumah peguam tersebut mula berbau busuk yang mana peguam tersebut mengaitkannya dengan syaitan-syaitan yang "suka kentut" dalam rumah tersebut. Dalam usaha menghapuskan bau busuk tersebut, peguam ini menghubungi pihak berkuasa agama.

Peguam tersebut juga mendakwa bahawa roh jahat itu menghidupkan dan mematikan TV, serta kentut berterusan yang membuatkan dia sakit kepala.

Paderi dan 4 yang lain cuba untuk menghalau "roh jahat" namun tidak berjaya, yang membuatkan peguam tersebut menuduh mereka sebagai penipu dan membawa kes ini ke mahkamah. Namun, kedua-dua mahkamah rendah dan tinggi Romania menolak tuduhan ini.

Akibatnya, peguam itu membawa kes ini ke Mahkamah Hak Asasi Manusia Eropah yang mendengar kes yang melibatkan pelanggaran pelbagai peruntukan hak asasi manusia.

Dalam kes ini pula, sebuah pesawat terpaksa mendarat disebabkan oleh kentut yang berlaku pada tahun 2018. Seorang warga emas telah kentut di dalam sebuah pesawat yang dalam penerbangan daripada Dubai ke Amsterdam. Perlakuan tak senonoh itu menyebabkan penumpang lain tidak tidak selesa dan marah serta mengarahkan dia untuk berhenti berkelakuan begitu.

Namun, warga emas ini enggan berbuat demikian. Malah, juruterbang sendiri yang mengarahkan lelaki itu untuk berhenti kentut namun ianya sia-sia. Akibatnya, kedua-dua penumpang yang duduk bersebelahannya memulakan pergaduhan yang sangat teruk sehingga juruterbang terpaksa melakukan pendaratan kecemasan.

Selepas pesawat mendarat, pihak polis menaiki pesawat ini dan menyingkirkan lelaki-lelaki yang bergaduh tersebut termasuk 2 wanita yang duduk berhampiran. Tiada penangkapan dibuat.

Pada tahun 2016, Deborah Ann burns dari Florida menjadi sangat berang terhadap teman lelakinya, Willie Butler apabila lelaki ini kentut tepat di mukanya ketika mereka sedang menonton TV. Apabila Deborah memarahi teman lelakinya itu, dia diarahkan supaya diam, membuatkan mereka bertengkar.

Disebabkan marah, Deborah telah membaling sebilah pisau dapur ke arah perut Willie, dan mengambil sebatang kayu lalu memukul teman lelakinya. Pergaduhan tersebut berakhir dengan Deborah melarikan diri daripada teman lelakinya.

Pihak polis tiba di tempat kejadian sejurus selepas itu dan Deborah ditangkap atas tuduhan menyebabkan kecederaan fizikal yang teruk menggunakan senjata yang boleh membunuh, dan dibenarkan untuk diikat jamin sebanyak USD50,000.

Antara salah satu skandal jenayah terbesar yang menggoncangkan bandar Berlin adalah tidak melibatkan keganasan sama sekali, sebaliknya melibatkan kentut. Pada Februari 2016, beberapa orang pegawai polis meminta kad pengenalan seorang lelaki yang berada di sebuah pesta.

Tiba-tiba lelaki tersebut kentut, sebanyak dua kali. Pegawai-pegawai polis tersebut menuduh lelaki itu sengaja mensasarkan kentut tersebut ke arah salah seorang daripada mereka, menyebabkan lelaki itu disaman sebanyak RM4,200.

Namun, lelaki itu enggan membayarnya membuatkan kes ini diheret ke mahkamah pada September 2017, di mana kes ini ditolak. Kes yang "berbau" yang dibawa ke mahkamah ini telah mencetuskan skandal di bandar ini kerana ia seolah-olah menyalahgunakan wang pembayar cukai untuk cuba mendakwa lelaki tersebut di atas sesuatu yang tidak masuk akal.

Pihak media merujuk kepada perkara ini sebagai Irrer-Pups Prozess yang bermaksud "perbicaraan kentut gila".


Slinky: Penciptaan Secara Tidak Sengaja Oleh Jurutera Laut Ketika Era Perang Dunia Ke-2

Semasa kecil, Slinky menjadi antara permainan yang disukai oleh penulis. Melihat pergerakannya yang unik sangat memberikan kepuasan bukan sahaja kepada kanak-kanak, malah semua lapisan masyarakat. Namun, apakah sejarah di sebalik penciptaan alat ini?

Pada tahun 1940an, Amerika Syarikat meletakkan fokus terhadap usaha bagi industri penciptaan dan penghasilan peralatan perang. Kapasiti pengeluaran negara berkenaan yang tinggi ternyata menjadi kunci kejayaan buat mereka, di mana mereka menghantar banyak bahan dan peralatan senjata ke luar negara bagi membantu Britain dan Soviet Union memerangi Hitler dan Nazi.

Disebabkan kebanyakan masa rakyat digunakan untuk menghasilkan senjata perang, mereka tidak mempunyai masa untuk memikirkan tentang alat permainan. Hal itu adalah benar sehinggalah Richard T. James, seorang jututera laut dari Philadelphia menemui suatu idea secara tidak sengaja, yang bakal mengubah industri alat permainan secara keseluruhan.

Sebagai jurutera laut, Richard ditugaskan untuk menggantung instrumen kapal yang merupakan sebahagian daripada peralatan dalaman yang dibawa oleh kapal tentera laut. Ketegangan spring haruslah sangat elastik, agar penyimpanan instrumen sentiasa berada dalam keadaan selamat terutamanya ketika laut bergelora dan cuaca buruk.

Ketika sedang mengendalikan spring elastik ini, beliau secara tidak sengaja terlepas spring itu jatuh ke lantai kapal. Disebabkan sifat bahan dan bentuknya yang mudah melantun, spring tersebut terus bergerak selepas ianya bersentuhan dengan lantai, seolah-olah berjalan. Pada waktu itu, Richard mendapat sebuah idea yang bakal mengubah hidup beliau untuk selamanya. Cara spring itu 'berjalan' bakal menarik perhatian seluruh masyarakat dunia dalam masa beberapa tahun berikutnya.

Richard kemudiannya membuat keputusan untuk menceburi bidang keusahawanan, dengan harapan untuk memasarkan idea produk spring tersebut. Beliau membeli sebuah mesin pembentuk spring dan membuka sebuah perniagaan kecil, yang dinamakan sebagai James Spring & Wire Company. Syarikat berkenaanlah yang bertanggungjawab menghasilkan Slinky secara besar-besaran.

Nama Slinky adalah hasil idea isteri Richard, iaitu Betty, yang menemui perkataan itu di dalam kamus. Betty juga adalah individu terawal yang melakukan pelaburan dalam syarikat suaminya itu, dengan mengeluarkan $USD500 bagi menampung kos perbelanjaan awal.

Sebelum memasarkan produk berkenaan kepada orang ramai, jurutera laut itu melakukan beberapa siri eksperimen bagi mengkaji kesan panjang spring terhadap lantunan, serta turut mengambil kira formula metalurgi. Beliau meluangkan masa selama 2 tahun untuk menyempurnakan prototaip produknya itu.

Ternyata tempoh masa tersebut amat berbaloi kerana spring yang dihasilkan berjaya memindahkan tenaga di sepanjang spring seperti sebuah gelombang membujur (longitudinal). Dengan gerakan secara berkala, Slinky akan menyusur dari bahagian hujung, ke bahagian hujung yang lain, menyerupai gerakan manusia berjalan.

Sekitar sambutan Hari Krismas 1945, pasangan berkenaan telah menyampaikan idea perniagaan mereka kepada Gimbels Department Store di Philadelphia, yang bersetuju untuk meletakkan produk tersebut di rak mereka. Sebanyak 400 unit Slinky berjaya habis dijual dalam masa kurang daripada satu jam setengah sahaja, pada harga $USD1. Kejayaan ini memberi semangat kepada Richard dan Betty untuk menghasilkan Slinky secara besar-besaran.

Sejak dari itu, lebih daripada 300 juta unit telah dijual. Kini, dianggarkan sebanyak lebih 25 bilion Slinky akan dijual dalam tempoh setahun ke seluruh dunia. Walaupun syarikat berkenaan berjaya mencapai kejayaan yang sangat hebat, Richard lebih berminat dengan organisasi keagamaan. Beliau akhirnya membuat keputusan untuk meninggalkan perniagaan tersebut dan menyertai Wycliffe Bible Translators pada tahun 1960an. Organisasi tersebut bertapak di Bolivia, di mana mereka menjalani latihan menterjemah Bible ke semua bahasa di seluruh dunia.

Betty pula kemudiannya mengambil alih jawatan sebagai CEO James Spring & Wire Company, dan memindahkan operasi syarikat daripada Philadelphia ke kampung halamannya di Hollidaysburg, Pennsylvania. Bersama 6 orang anak mereka, Betty turut membawa bersama peralatan asal untuk menghasilkan Slinky, dan ianya digunakan sehingga hari ini.


Antonov AN-225 Mriya : Pesawat Paling Besar Di Dunia

Baru-baru ini, pesawat Antonov An-225 Mriya telah mendarat di Malaysia buat kali kedua. Pesawat ini yang diberi nama "Cossack" oleh NATO adalah pesawat kargo udara paling besar. Direka dan dihasilkan oleh Kesatuan Soviet pada tahun 1980an, Antonov An-225 Mriya dikuasakan oleh enam enjin turbofan.

Tujuan penghasilan AN-225 adalah untuk mengangkut pesawat angkasa lepas Buran dan pelancar roket Energia untuk program angkasa Soviet, yang dibina untuk menggantikan pesawat Myasishchev VM-T yang semakin tua.

Ia melakukan penerbangan sulungnya pada 21 Disember 1988 yang mana mengambil masa 74 minit dari Kiev. Namun, pesawat ini tidak lama berkhidmat untuk Kesatuan Soviet kerana kapal angkasa Buran gagal dihantar ke angkasa lepas.

Selepas melaksanakan tujuan asalnya dan juga beberapa pertunjukan udara, ditambah pula dengan kejatuhan Kesatuan Soviet pada tahun 1990an, pesawat ini telah tersadai tanpa apa-apa pelan masa hadapan. Sepanjang perkhidmatannya, AN-225 melakukan 14 penerbangan dengan jumlah masa sebanyak 28 jam dan 27 minit.

1. Selepas program angkasa lepas Buran dibatalkan, AN-225 tersadai selama 8 tahun. Ia kemudiannya dibaikpulih dan beroperasi di bawah Antonov Airlines.

2. Pada tahun 2001, pesawat ini diubahsuai dengan lantai bertetulang, untuk meningkatkan berat kasar maksimum dari 600 tan kepada 640 tan.

3. Untuk lebih daripada 25 tahun, AN-225 telah memegang gelaran pesawat kargo komersial paling besar di dunia.

4. Dengan panjang 88.4 meter, lebar sayap yang dimiliki oleh Antonov AN-255 adalah yang paling besar daripada mana-mana pesawat yang dalam perkhidmatan, iaitu kurang 2 sahaja dari lebar sebuah padang bola sepak antarabangsa.

5. Ia juga merupakan pesawat operasi terpanjang di dunia iaitu 84 meter, dengan tinggi 18.1 meter. Saiz pesawat ini membuatkan pesawat-pesawat gergasi lain seperti Boeing 747 dan Airbus A380 kelihatan kerdil.

6. Dengan 6 enjin turbofan, AN-225 menghasilkan lebih daripada 136,077 kilogram jumlah tujahan. Kapasiti minyak pesawat ini pula melebihi 299,370 liter, 14 kali ganda daripada kapasiti minyak Boeing 747-800.

7. AN-225 mampu untuk mengangkut sehingga 250 tan, yang mana bersamaan dengan berat purata bagi 52 ekor gajah dewasa.

8. Hanya terdapat 1 unit AN-225 yang beroperasi di dunia. Unit kedua pernah dihasilkan separuh siap namun dibatalkan.

10. Pada tahun 2009, pesawat terbesar di dunia ini mengangkut barang kargo paling berat dalam sejarah yang pernah dihantar melalui udara, dengan membawa penjana untuk loji jana kuasa di Armenia, seberat 189,148 kilogram.


5 Produk Apple Yang Menemui Kegagalan Teruk

Apabila disebutkan perkataan Apple, pastinya anda sama ada akan membayangkan buah epal atau iPhone. Ya, Apple sememangnya terkenal dengan penghasilan produk yang boleh dikatakan paling berjaya di dunia seperti iPhone dan Mac.

Apple merupakan antara syarikat yang paling berjaya dalam sejarah perniagaan dan industri teknologi. Meskipun tuduhan yang dilontarkan bahawa Apple kekurangan inovasi dan hanya mengharapkan Steve Job, namun ia kekal sebagai antara syarikat yang paling untung di dunia.

Namun, disebalik kejayaan yang dicipta oleh Apple melalui produk mereka, syarikat ini tidaklah sempurna dan mempunyai sejarah seperti kebanyakan syarikat di dunia di mana pelbagai produk mereka mengalami kegagalan, sama ada ketika zaman Steve Jobs atau tidak. iluminasi.com ingin kongsikan 5 produk Apple yang menemui jalan mati.

Apple III dilancarkan pada tahun 1980. Apple III yang dikaitkan dengan Apple II dan beberapa ciri-ciri inovatif termasuk reka bentuk kurang kipas untuk pengkomputeran yang lancar dan pilihan memori 512 KB (tidak pernah ada pada komputer peribadi ketika itu), model ini dijangka akan membuahkan kejayaa kepada Apple.

Walaubagaimanapun, sebaik sahaja komputer ini dihantar pada musim luruh 1980, Apple berhadapan dengan perkara yang amat memalukan. Pertamanya, Apple III dijual dengan harga yang sangat tidak masuk akal bagi komputer peribadi bukan sahaja pada ketika malah pada tahun 2018 sekalipun, iaitu di antara RM13,700 hingga RM19,600.

Keputusan ini tidak termasuk kipas yang membuatkan Apple III menjadi terlalu panas menyebabkan cip-cip komputer ini longgar mengakibatkan ianya tidak berfungsi. Bagi menyelesaikan masalah ini, Apple mencadangkan pengguna untuk mengangkat komputer ini pada ketinggian 5 sentimeter di udara dan melepaskannya untuk memastikan cip-cip tersebut kembali ke tempat asal.

Dengan harga yang tak masuk akal, mesin yang gagal berfungsi dan bantuan teknikal yang merapu, Apple III menemui jalan mati yang sangat cepat berdasarkan reputasinya sahaja. Ia merupakan kegagalan besar pertama bagi Apple, dan pastinya bukan yang terakhir.

Microsot Windows mendominasi pasaran pengkomputeran desktop bukan sahaja dengan dipasangkan pada komputer IBM tetapi juga jutaan klon IBM yang serasi yang mula muncul pada tahun 1980an. Namun, Apple menggunakan pendekatan yang berbeza, iaitu jika anda ingin menggunakan Mac OS, anda perlu membeli komputer Mac.

Bermula di pertengahan tahun 1980an, beberapa pengurus Apple mendorong syarikat untuk sama-sama membuat versi Mac OS untuk PC yang serasi dengan IBM atau mengikut jejak langkah IBM dan membenarkan hardware Apple untuk diklon.

Namun idea-idea ini ditolak sehingga tahun 1994, dan ketika itu Apple bergelut dengan masalah kewangan yang begitu membimbangkan. Pada tahun 1995, Apple cuba idea klon dan memberikan lesen Mac OS kepada Power Computing. Beberapa syarikat lain termasuklah Motorola dan UMAX juga mengambil peluang.

Malangnya bagi Apple, mereka tak mampu untuk meniru kejayaan yang ditempa Microsoft menggunakan strategi ini. Apa yang dilakukan oleh program klon ini hanyalah membunuh penjualan Mac, dengan Apple hanya menerima sedikit sahaja bayaran untuk lesen Mac OS dan bukannya keuntungan yang besar ke atas penjualan hardware mereka.

Tak pernah dengar tentang Pippin? Sebab itu ia berada dalam senarai ini. Pippin adalah cubaan sementara Apple untuk memasuki pasaran konsol permainan. Tujuan Apple menghasilkan Pippin bukanlah kerana ini mencipta sebuah konsol yang hebat, sebaliknya mereka cuba untuk menghasilkan semula sistem dalaman Macintosh Classic II kepada sesuatu yang kelihatan seperti mesin permainan dan memasukkan penggunaan alat kawalan jauh.

Agak sukar untuk mengatakan apa yang cuba untuk dicapai oleh Apple melalui penghasilan Pippin. Mungkin ia untuk menggalakkan pengaturcara komputer untuk menghasilkan lebih banyak permainan video untuk Mac, atau mungkin untuk memasuki pasaran konsol dengan mudah tanpa menghabiskan wang yang banyak untuk melakukan kajian untuk menghasilkan platform permainan video.

Apa pun tujuan Apple, mereka agak teragak-agak dengan inisiatif dan mencuba memasarkan di pasaran Jepun. Selepas kegagalan Pippin yang "dihancurkan" oleh pesaing hebat seperti Nintendo 64, Apple menarik balik sokongan untuk konsol ini.

Ia dijual di Amerika Syarikat dalam tempoh yang singkat, bermula Jun 1996. Namun hanya setahun, penjualan dihentikan di kedua-dua pasaran Jepun dan Amerika Syarikat.

Apple bukan sahaja terkenal dengan teknologi dalaman sesebuah produk tetapi juga ke atas tahap penelitian terhadap estetika rekabentuk luaran produk. Ketika Steve Jobs memperkenalkan iMac pertama pada tahun 1998, satu trend dalam reka bentuk komputer telah dilancarkan.

Penggunaan kotak dihentikan dan plastik lutsinar digunakan. Trend ini diteruskan dalam penghasilan tetikus iMac yang berbentuk bulat. Steve Jobs mengiktiraf ia sebagai "tetikus terbaik yang pernah dihasilkan", namun sebelum iMac dihantar, orang mula meraguinya.

Apa yang dikenali sebagai "tetikus bola hoki ais" ini sememangnya mempunyai rekabentuk yang unik, namun fungsinya dalam kegunaan seharian amatlah teruk. Bentuknya yang pelik dan saiz yang kecil menyebabkan kekejangan pada tangan. Bentuk bulat tetikus ini membuatkan anda tak tahu sama ada anda memegangnya pada arah yang betul atau tidak.

Dengan segera Apple membetulkan keadaan dengan memasarkan dua produk baru. Pertama adalah sekeping plastik yang dipasangkan pada tetikus iMac yang memberikan bentuk tetikus tradisional, dan kedua adalah tetikus berbentuk tradisional tetapi mengekalkan rekabentuk plastik lutsinar.

Disebabkan tidak mendapat sambutan, Apple menghentikan pengeluaran tetikus pelik ini dan menggantikan dengan Mighty Mouse dan Apple Magic Mouse.

Ramai yang menyangkakan komputer dengan paparan antara muka pertama Apple adalah Mac yang pertama yang dikeluarkan pada Januari 1984. Namun, Lisa, dengan paparan antara muka yang sama telah dilanarkan 1 tahun sebelum Mac iaitu pada Januari 1983.

Walaupun Lisa merupakan pelopor dan rekaan inovatif pada ketika itu, namun dikatakan lumpuh disebabkan dua faktor penting. Pertama, seperti Apple III, harga Lisa membuatkan orang ramai terlopong. Ia dijual dengan harga RM39,000 untuk model asas bersamaan dengan RM98,000 pada tahun 2018.

Kedua, sistemnya adalah sangat perlahan yang dikuasakan oleh pemproses Motorola 68000, 5 Mhz. Mereka yang mengikuti perkembangan industri teknologi mengetahui bahawa Apple juga mempunyai Mac yang dalam penghasilan ketika itu yang dijangka lebih murah dan pantas.

Seperti yang dijangkakan, Mac dilancarkan setahun kemudian dengan pemproses sama iaitu 68000 berkelajuan 8 MHz, 60% lebih laju daripada Lisa. Ia membuatkan pengguna tidak langsung mempertimbangkan Lisa, dan memilih Mac.


5 Sukan Tradisi Masyarakat Yang Berbahaya dan Masih Dimainkan Sehingga Kini

Sukan merupakan satu aktiviti sihat yang membantu meningkatkan tahap kesihatan seseorang. Bagaimanapun, ada juga beberapa kategori sukan yang boleh dikatakan agak ganas berikutan risiko serta impak yang perlu dihadapi setiap peserta.

Mengapa ada individu yang mahu bermain permainan berimpak tinggi? Kadar risiko yang dihadapi serta keupayaan seseorang untuk menguasai situasi, merupakan satu perkara yang dikejar-kejar oleh setiap peserta dengan sukan tersebut dilihat sebagai satu halangan yang perlu mereka kuasai.

Berikut adalah 5 jenis sukan paling berimpak tinggi menjadi tradisi banyak masyarakat seluruh dunia, yang kami rasakan perlu dikongsikan bersama anda pembaca setia Iluminasi.

Buzkashi berasal daripada Asia Tengah yang kerap dimainkan suku kaum di sana sebagai satu tradisi masyarakat. Buzkashi yang membawa maksud 'menarik kambing' diperkenalkan pada abad ke 10 oleh orang etnik Turkic, sebelum merebak ke kawasan-kawasan berdekatan seperti China dan Mongolia.

Juga dikenali dengan nama lain seperti kokpar atau kupkari, buzkashi dimainkan oleh dua pasukan yang menunggang kuda, perlu memasukkan bangkai kambing atau anak lembu ke dalam gol. Apa yang menakutkan, permainan ini agak ganas dengan penunggang-penunggang kerap terjatuh semasa cuba mengangkat bangkai kambing yang ada di atas tanah atau menjaringkan gol. Maklumlah, kita kena memegang seekor kambing sambil menunggang kuda. Susah tu!

Risiko yang dihadapi tidak menghalang buzkashi menjadi popular sehingga menjadi sukan rasmi negara Afghanistan. Kerajaan Taliban mengharamkan permainan ini semasa mereka memerintah, namun selepas hilang kuasa - permainan ini menjadi popular semula dalam masyarakat mereka.

Kabaddi sekiranya dilihat daripada jauh, nampak seperti sebuah permainan mirip galah panjang yang kerap dimainkan kanak-kanak. Memang hampir mirip dengan permainan tersebut, kabaddi adalah sebuah sukan yang memerlukan dua pasukan berentap di atas gelanggang yang boleh berbentuk segi empat atau bulatan.

Sukan rasmi negara Bangladesh, kabaddi dimainkan di banyak negara termasuklah negara kita. Dipertandingkan sehingga ke peringkat Temasya Sukan Asia, kabaddi memerlukan satu ahli pasukan yang dilantik sebagai penceroboh cuba masuk ke kawasan lawan atau mengeluarkan pemain yang cuba bertahan.

Sejenis sukan yang agak kasar kerana kabaddi adalah sukan yang memerlukan terjahan dilakukan secara kerap, satu peraturan kabaddi menjadikannya lebih menarik. Untuk setiap penceroboh yang dilantik, mereka perlu menjerit 'kabaddi, kabaddi, kabaddi' berulang kali tanpa henti. Sekiranya penceroboh gagal melakukan jeritan itu sepanjang tempoh mereka menyerang, penceroboh hilang peluang untuk terus menyerang dan giliran menyerang bertukar tangan. Sekarang cuba anda sebut perkataan kabaddi berulang kali, tengok berapa lama anda bertahan sebelum rasa mengah.

Kami tidak tahu bagaimana nak terjemahkan nama sukan gila ini. Mungkin kita boleh namakan ia 'memerangkap feret dalam seluar.' Feret, sejenis binatang mirip memerang memang terkenal akan bertindak ganas sekiranya mereka terperangkap. Melihat situasi ini, ada individu-individu pada tahun 1970-an yang melihat potensi untuk menjadikannya sebagai sebuah sukan.

Apa yang perlu dilakukan oleh setiap peserta adalah untuk mengikat bahagian seluar mereka di bahagian buku lali untuk mengelakkan feret itu terlepas. Kesemua peserta akan diminta untuk berdiri di hadapan hakim lalu dibekalkan dengan dua ekor feret dewasa, yang mesti dimasukkan ke dalam seluar mereka dan kemudiannya diketatkan dengan tali pinggang.

Siapa yang mampu bertahan paling lama akan memenangi pertandingan tersebut, dengan rekod setakat ini adalah dipegang seorang lelaki bernama Reg Mellor. Rekodnya 5 jam 26 minit, dicatatkan pada 5 Julai 1981. Apa yang mengagumkan, cuba lihat bagaimana tajamnya gigi seekor feret dewasa dan bayangkan sakitnya gigitan binatang itu. Apa yang lebih mengagumkan - setiap peserta tidak dibenarkan memakai seluar dalam untuk memudahkan kedua-dua feret itu beralih dari kaki ke kaki.

Sukan intonga merupakan satu aktiviti harian penduduk etnik Nguni di Afrika Selatan. Populariti intonga di negara tersebut cukup besar sehinggakan intonga sudah berakar umbi dengan masyarakat mereka. Nelson Mandela, legenda kebebasan Afrika Selatan pun mengakui sewaktu kecil dia banyak menghabiskan masa bermain intonga. Apa itu intonga?

Intonga adalah pertarungan satu lawan satu di antara dua orang lelaki, menggunakan dua batang kayu panjang yang keras. Satu untuk menyerang dan satu untuk bertahan. Kerap kali dimainkan sebagai upacara menyambut keluarga pengantin semasa majlis perkahwinan, perlawanan intonga sebagai sesi berkenalan sesama mereka.

Objektifnya adalah untuk menjatuhkan mengumpul mata atau memenangi terus perlawanan sekiranya pihak lawan jatuh. Oleh kerana setiap pukulan tepat ke kepala, leher, pinggang dan kaki dianugerahkan mata, kecederaan memang kerap berlaku pada mana-mana peserta yang menyertainya tetapi bagi masyarakat Afrika khasnya - semua itu adalah perkara biasa sebagai satu tradisi warisan nenek moyang mereka berabad lamanya. Setiap pukulan pula dilakukan tanpa ada rasa takut mencederakan lawan, asalkan tidak sampai hilang kawalan. Setiap individu yang bertanding tidak dibenarkan memakai sebarang perlindungan diri.

Siapa sangka bahan yang diperbuat daripada kotak mampu dijadikan sebuah sukan yang popular di Amerika Syarikat. Dianjurkan di beberapa bandar besar seperti Seattle, San Fransisco dan Sydney, The Cardboard Tube Fighting League atau CTFL merupakan sebuah sukan yang diadakan di tempat awam, dengan penyertaan dibuka kepada sesiapa saja yang berumur lima tahun dan lebih.

Dianjurkan secara suka-suka oleh seorang individu bernama Robert Easley pada mulanya sebelum berkembang, CTFL mengambil inspirasi daripada pertarungan satu lawan satu pahlawan zaman dahulu dengan pakaian perisai yang diperbuat daripada besi, cuma dalam CTFL semuanya mesti dibuat dengan bahan kadbod.

Pertarungannya tidaklah ganas seperti buzkashi atau kabaddi - semua peserta akan bertarung dengan menggunakan kadbod panjang yang akan disediakan penganjur. Peserta pertama yang berjaya mematahkan atau membengkokkan pedang kadbod lawan melebih 45 darjah diisytiharkan sebagai pemenang. CTFL tidak membenarkan peserta mencucuk lawan dengan 'pedang' mereka dan pakaian perisai, yang wajib dibuat juga daripada kadbod adalah atas pilihan masing-masing jika mahu dipakai. Kami sengaja letakkan sukan ini dalam kedudukan terakhir, kerana kami tidak mahu anda jadi terlalu murung selepas membaca artikel ini. Masih ada orang yang saja suka-suka mencipta sukan hanya untuk menggembirakan hati peserta dan penontonnya.


Kisah FIFA Menarik Balik Larangan Pemakaian Hijab Pemain Bola Sepak Wanita

Bola sepak mempunyai banyak sejarah tersendiri. Atas sebab itu, banyak sebenarnya kisah sejarah melibatkan bola sepak yang tidak diketahui ramai khasnya berkenaan bola sepak wanita. Walaupun begitu tak dapat dinafikan wujud usaha yang kuat dalam mendidik masyarakat berkenaan bola sepak wanita.

Salah satu kisah berkenaan bola sepak wanita yang penting untuk diperkatakan, adalah berkenaan kisah Asmahan Mansour. Anda berkemungkinan besar tidak pernah dengar tentang beliau, tetapi Asmahan menjadi watak yang memulakan perubahan besar pada dunia bola sepak wanita.

Asmahan adalah seorang pemain bola sepak di Kanada yang menjadi punca FIFA membenarkan pemakaian hijab atau tudung dalam perlawanan bola sepak rasmi melibatkan wanita. Pada tahun 2007, Asmahan menyertai sebuah kejohanan di Ontario dengan memakai tudung namun dihalang oleh pengadil. Dia diarahkan untuk membukanya sebelum dibenarkan bermain.

Atas larangan itu, seluruh pasukannnya menarik dari daripada kejohanan itu.

Kes yang berlaku pada Asmahan dilaporkan kepada Canadian Soccer Association, yang kemudiannya merujuk kes tersebut kepada FIFA. FIFA memutuskan untuk meneruskan larangan itu namun mengubah undang-undang membenarkan pemakaian pelindung kepala yang mendedahkan leher.

Semua ini dilakukan tanpa wujudnya sebarang kajian menyeluruh yang dapat membuktikan pemakaian hijab memberi risiko kecederaan pada pemain. Alasan risiko kecederaan inilah yang digunakan untuk menghalang Asmahan bermain dalam kejohanan tersebut. Atas larangan ini, Asmahan tidak lagi bermain dalam kejohanan rasmi. Bukan dia seorang, beribu lagi wanita disekat daripada menyertai sebarang bentuk kejohanan.

Apa yang menyedihkan, FIFA pada mulanya memperkenalkan larangan ini dengan alasan 'hijab adalah satu simbol agama' namun mengubah larangan ini, menggunakan hujah keselamatan selepas FIFA dipersoal mengapa pemain yang mempunyai tatu atau meraikan gol dengan menggayakan simbol keagamaan dibenarkan.

Pada satu perlawanan kelayakan Olimpik melibatkan pasukan Jordan dan Iran dalam tahun 2011, pasukan bola sepak wanita Iran dilarang untuk bermain kerana memakai hijab yang mematuhi garis panduan FIFA. Laporan media yang memaparkan reaksi sedih pasukan Iran gagal dalam misi layak ke sukan Olimpik tersebar luas, lalu mendapat reaksi orang ramai.

Perbincangan pada peringkat awam mula berlaku dengan dakwaan FIFA sebenarnya masih lagi mengamalkan undang-undang lapuk, yang didorong oleh ketakutan terhadap Islam dan Muslim serta rasa kurang peduli berpunca daripada budaya kawalan kaum lelaki, yang diamalkan sekian lama oleh FIFA.

Pada ketika inilah muncul individu-individu penting seperti Moya Dodd dari Persatuan Bola sepak Asia, Assmaah Helal seorang pemain dan aktivis serta Putera Ali bin al-Hussein dari Jordan, ketika itu naib presiden FIFA serta pengerusi Persatuan Bola Sepak Jordan. Mereka adalah individu yang memberi tekanan serta menjalankan kempen dengan gerakan Right2Wear, PBB dan Fifpro dalam mendesak FIFA mengkaji semula larangan hijab.

Kaum wanita mula mengeluarkan rekaan hijab sendiri yang praktikal untuk pemain bola sepak wanita. Syarikat seperti Capsters dan ResportOn mula mengeluarkan produk hijab khas untuk sukan yang menepati piawaian antarabangsa.

Walaupun gerakan mendesak pembatalan larangan hijab semakin hebat berlaku, pemain bola sepak wanita Muslim tetap terpinggir kerana tidak wujud kebenaran untuk mereka bermain dalam tempoh tersebut. Sukar untuk seorang wanita Muslim memilih di antara kepercayaan agama dan sukan yang diminati, dengan agama selalunya menjadi pilihan memaksa pemain-pemain wanita berhijab menyisihkan diri.

Hanya pada 1 Mac 2014, Setiausaha Agung FIFA (ketika itu) Jerome Valcke mengumumkan semua jenis penutup kepala yang dipakai kerana permintaan agama, dibenarkan untuk dipakai di atas padang. Ini termasuklah turban untuk lelaki Sikh, kippah untuk lelaki Jewish dan yang lebih penting bagi Asmahan, hijab untuk wanita Muslim.

Pada Oktober 2016, kurang dua tahun selepas larangan kepada hijab dimansuhkan, kejohanan Piala Dunia bawah 17 tahun wanita diadakan di Amman, Jordan. Itu adalah kejohanan pertama secara rasmi oleh FIFA yang membenarkan pemakaian hijab oleh pemain-pemain wanita. Kejohanan itu juga adalah kejohanan pertama di Timur Tengah yang dianjurkan oleh FIFA.

Tidak ramai menyedari sejarah bagaimana perubahan ini berlaku kerana bola sepak wanita masih belum mendapat tempat yang setara pada mata dunia. Kisah Asmahan Mansour yang menjadi titik tolak membolehkan pemain-pemain bola sepak wanita bertanding dalam sukan yang mereka cintai, adalah sebuah kisah sejarah yang perlu diceritakan pada semua generasi baru peminat bola sepak seluruh dunia.

Artikel ini adalah terjemahan When women were forced to choose between faith and football yang diterbitkan pada 28 April 2018, hasil nukilan Shireen Ahmad.


12 Fakta Pelik Dan Menarik Mengenai Albert Einstein Yang Anda Tak Tahu

Tak perlu diperkenalkan siapa Albert Einstein. Individu genius yang berasal dari Ulm, Jerman ini telah menyumbang buah fikirannya dalam bidang matematik dan fizik yang telah merevolusikan dunia sains moden.

Walaupun begitu, pada masa kini Einstein hanya dikaitkan dengan satu formula mudah iaitu E=mc2. Ramai yang menggelarkan ia sebagai formula paling popular di dunia, dan orang-orang yang tak tahu apa-apa mengenai fizik pun mengenali formula ini.

Di sebalik populariti Einstein, masih banyak perkara yang tidak diketahui mengenai diri dan hidup individu ini dan iluminasi.com ingin kongsikan dengan pembaca 12 fakta menarik dan pelik mengenai Albert Einstein.

"Fakta" yang paling popular mengenai Einstein di internet adalah beliau pernah gagal dalam matematik yang mana mungkin disebarkan untuk tidak terlalu membezakan beliau dengan manusia lain. Namun, ia adalah tidak benar. Secara keseluruhannya, Einstein adalah pelajar biasa, namun matematik adalah subjek yang paling cemerlang bagi genius ini.

Namun, Einstein pernah gagal dalam ujian masuk ke universiti. Pada tahun 1895 di mana ketika itu beliau baru berusia 16 tahun telah mengambil ujian masuk ke Politeknik Persekutuan Switzerland iaitu kolej teknologi, kejuruteraan dan matematik.

Walaupun markah matematik dan fizik beliau sangat cemerlang namun markah ujian lain tidak begitu memberangsangkan membuatkan Einstein tidak diterima masuk.

Namun, ia tidaklah seperti yang anda sangka. Penglibatan Einstein dalam hal ini sering disalahtafsirkan yang mana ramai mendakwa beliau membantu menghasilkan bom atom.

Hakikatnya, apa yang dilakukannya adalah menulis surat kepada Presiden AS iaitu Franklin D. Roosevelt menggalakkan beliau untuk memulakan kerja terhadap senjata itu yang telah membawa kepada penghasilan Projek Manhattan, yang bertanggungjawab sepenuhnya ke atas bom tersebut.

Jika tahap ke-genius-an tak mampu memberikan apa-apa kebaikan kepada Einstein, mungkin beliau akan menjadi seorang ahli muzik. Ibu beliau mahir bermain piano jadi kecintaan terhadap muzik ditanamkan melalui kelas biola seawal usia 5 tahun.

Selepas kematian presiden pertama Israel, Chaim Weizmann pada tahun 1952, Einstein telah ditawarkan untuk menggantikan jawatan tersebut. Namun, tawaran itu ditolak beliau.

Pada tahun 1919, ketika berbincang mengenai perceraian dengan isteri pertamanya, Einstein menjanjikan isterinya hadiah wang tunai dari Hadiah Nobel yang belum pun dimenanginya lagi.

Tahap keyakinan beliau yang tinggi itu membuahkan hasil apabila Einstein memenangi anugerah itu dan wang tersebut diberikan kepada isterinya seperti yang dijanjikan.

Selepas kelahiran Einstein, ibunya sangat bimbangkan jika bayi yang dilahirkan itu cacat. Namun doktor berjaya meyakingkan ibunya dan dalam masa beberapa minggu, badan Einstein membesar selari dengan kepalanya yang besar.

Mengejutkan, Einstein tidak boleh bercakap sehingga usia 4 tahun. Hal ini dijadikan istilah kepada individu yang sangat pintar yang mempunyai masalah percakapan di awal usia kanak-kanak, yang dikenali sebagai Sindrom Einstein.

Ramai saintis dan penyelidik telah mengkaji otak Einstein sejak kematiannya kerana banyak persoalan yang timbul. Namun, satu kajian mendapati bahawa lobus parietal Einstein, iaitu bahagian otak yang bertanggungjawab ke atas pemikiran matematik, kognisi visuospatial, dan imejan pergerakan adalah 15% lebih besar daripada otak orang biasa.

Selepas kematian Einstein, ahli patologi yang melakukan autopsi ke atas otak beliau telah mengambilnya tanpa izin. Akhirnya saintis ini mendapat izin daripada anak Einstein namun dipecat dari Universiti Princeton kerana tidak mahu memulangkan otak Einstein. Otak itu disimpan oleh saintis ini selama 40 tahun sebelum diserahkan kembali pada tahun 1998.

Otak Einstein bukanlah satu-satunya organ yang dipelihara selepas kematiannya. Doktor yang sama telah mengambil mata Einstein dan memberikannya kepada doktor mata yang juga rakan Einstein iaitu Henry Adams.

Henry Adams kemudiannya menyimpan mata tersebut dalam peti deposit di New York yang mana kekal sehingga hari ini.

Pada Februari 1933 iaitu sebulan selepas Adolf Hitler menjadi canselor Jerman, Einstein berhijrah ke Amerika Syarikat dan tidak lagi berpatah balik. Mengetahui Jerman bukan lagi tempat yang selamat untuk orang Yahudi, Einstein tidak pernah kembali ke negara asalnya itu.

Selepas memasuki abad ke-20, Albert Einstein yang berusia 20-an memerlukan kerja yang memberikan pendapatan tetap, membuatkan beliau bekerja sebagai kerani paten di pejabat Swiss. Di situ, beliau menilai penyerahan paten yang mana beliau kuasai dengan cepat dan memberikan masa kepada Einstein untuk merumuskan teori-teori nya yang mengubah dunia.

Antara faktor yang menyebabkan Einstein terpaksa menerima kerja sebagai kerani paten adalah tiada institusi akademik yang mahu mengambilnya bekerja.

Walaupun profesor-profesor beliau tahu bahawa Einstein adalah seorang yang sangat pintar, mereka juga melihat perangai beliau yang suka memberontak dan sukar dikawal membuatkan mereka tidak mahu mengesyorkan belia kepada beberapa jawatan di universiti.


Bayt al-Hikmah: Perpustakaan Dan Institusi Ilmu Yang Paling Agung Di Era Abbasiyah

Hari ini, kita boleh lihat betapa caca merbanya kebanyakan negara-negara Islam, terutamanya di Timur Tengah, dek kerana berlakunya campur tangan luar akibat daripada umat Islam sendiri. Mengapa? Kerana terdapat perpecahan dalam kalangan masyarakat, serta kurangnya ilmu pengetahuan yang membuka ruang kepada musuh untuk menyerang mereka.

Iraq terutamanya, pernah menyaksikan kewujudan sebuah peradaban yang amat berpengetahuan tinggi, serta maju ekonomi, sosial, politik, sains serta ketenteraan. Antara institusi yang menyumbang ke arah kemajuan tersebut adalah Bayt al-Hikmah.

Bayt al-Hikmah atau 'The House of Wisdom' atau Rumah Kebijaksanaan adalah antara gedung ilmu teragung dalam sejarah peradaban manusia yang sebenarnya ditubuhkan di Baghdad, Iraq. Baghdad merupakan ibu negeri Empayar Abbasiyah di bawah pemerintahan Khalifah Harun Al-Rashid pada kurun ke-8, dan zaman pemerintahan baginda kerap kali dirujuk sebagai Zaman Kegemilangan Islam.

Pusat ilmu itu terus berkembang dibawah pemerintahan anak Khalifah Al-Rashid, iaitu Khalifah Al-Ma'mun, yang dikaitkan sebagai pengasas sebenar Bayt al-Hikmah. Namun, terdapat percanggahan pendapat tentang siapa sebenarnya yang memulakan gedung ilmu tersebut.

Khalifah Al-Rashid adalah individu yang bertanggungjawab mengumpulkan kebanyakan buku-buku ilmu, manuskrip dan objek, yang diperolehi daripada bapa dan datuk baginda. Lama-kelamaan, koleksi bahan-bahan tersebut menjadi semakin banyak di mana Khalifah Al-Ma'mun terpaksa membuat penambahan pada bangunan asal, dan kemudiannya menjadikan ia sebuah akademi pengajian, yang akhirnya, menjadi Bayt al-Hikmah.

Bayt al-Hikmah menjadi pusat ilmu dan banyak menyumbang kepada pergerakan atau kajian saintifik yang bermula beberapa kurun lebih awal. Selain sebagai tempat pengumpulan koleksi bahan-bahan ilmu, perpustakaan ini juga berfungsi sebagai tempat untuk aktiviti penterjemahan, dan memelihara hasil kerja mereka. Lama-kelamaan, lebih banyak aktiviti pengkajian ilmu lain turut dijalankan, antaranya termasuklah bidang perubatan, sains dan astronomi.

Kedua-dua anak beranak Khalifah Al-Rashid dan Khalifah Al-Ma'mun sangat meminati bidang saintifik. Atas arahan mereka, perpustakaan agung ini sangat dijaga rapi, dengan susunan yang teratur, dan mempunyai bilik asing untuk penyalin dan pustakawan, dan pemerhatian astronomi.

Terdapat banyak pakar-pakar bidang berlainan yang bekerja di bawah Bayt al-Hikmah, antaranya termasuklah penterjemah, saintis, penulis, para pengkaji dan lain-lain. Banyak manuskrip dan buku terdiri daripada subjek falsafah dan saintifik diterjemahkan di sini, dan 'rumah' ini dibuka kepada semua golongan masyarakat, lelaki, perempuan, tua dan muda.

Pelajar daripada semua bangsa dan agama adalah dialu-alukan, dan para ilmuan yang dihukum ketika zaman Empayar Byzantin juga digalakkan untuk menjadi sebahagian daripada Bayt al-Hikmah. Terdapat banyak bahasa yang dipertuturkan di perpustakaan tersebut, antaranya adalah bahasa Arab, Parsi, Aramaik, Hebrew, Syriac, Greek dan Latin.

Keterbukaan perpustakaan ini kepada semua sebenarnya menggalakkan perkembangan ilmu dengan lebih pantas, dan apabila sampainya teknologi pembuatan kertas ke Baghdad daripada China, ilmu lebih mudah tersebar. Sebelumnya tibanya teknologi kertas, kebanyakan penulisan dilakukan di atas kulit haiwan, dan ianya agak leceh kerana memakan masa yang lebih lama, dan juga lebih mahal. Kertas menjadi alternatif terbaik yang lebih mudah dan murah.

Khalifah Al-Ma'mun adalah seorang yang sangat berminat dengan ilmu pengetahuan, dan hal ini mempengaruhi baginda untuk menjadikan institusi berkenaan sebagai pusat ilmu dunia. Bainda sendiri adalah seorang pakar dalam bidang perubatanm falsafah dan astrologi, serta kerap mengunjungi para ilmuan lain untuk membincangkan tentang kajian mereka.

Khalifah Al-Ma'mun sendiri yang selalunya akan memilih ilmuan tertentu bagi melakukan tugasan perterjemahan yang khas. Contohnya, sarjana Abu Yousuf Ya'qoub Al- Kindi, yang mempunyai kebolehan luar biasa dalam bidang perubatan, falsafah, matematik, geometer, logik dan astronomi, ditugaskan untuk menterjemahkan hasil kerja Aristotle.

Beberapa rekod menunjukkan bahawa bagi menarik minat para ilmuan untuk menambah hasil terjemahan bahan ilmu ke dalam bahasa Arab, Khalifah Al-Ma'mun akan membayar mereka dalam emas, dengan berat yang sama dengan buku yang dihasilkan. Tanpa penterjemahan berterusan bahan-bahan ilmu di Bayt al-Hikmah, sudah pasti banyak ilmu pengetahuan tidak lagi wujud sehingga hari ini.

Walaupun Baghdad terkenal dengan makmur dan kaya raya, banyak bahan-bahan ilmu daripada kerajaan lain telah diperolehi dengan percuma. Khalifah Al-Ma'mun pernah mendengar tentang Perpustakaan Sicily (kini sebahagian daripada Itali) yang kaya dengan buku ilmu falsafah dan saintifik Greek, jadi baginda menulis surat kepada Raja Sicily untuk bekerjasama dengan Bayt al-Hikmah bagi perkongsian bahan ilmu.

Dengan nasihat Bishop bahawa bahan ilmu berkenaan sudah tidak relevan untuk masyarakat mereka, Raja Sicily mengarahkan buku-buku tersebut dihantar secara percuma kepada Khalifah Al-Ma'mun.

Malangnya, ketika serangan Mongol ke atas Empayar Abbasiyah sekitar tahun 1258, institusi ilmu Bayt al-Hikmah telah dihancurkan sama sekali oleh tentera mereka. Mereka turut membunuh para ilmuan dan ahli keluarga mereka. Khalifah Al-Ma'mun tidak dibunuh dan dipaksa untuk menyaksikan segala pembunuhan rakyatnya dan kehancuran Baghdad. Kebanyakan mayat para ilmuan serta buku-buku dan hasil kerja telah dibuang ke dalam Sungai Tigris, dan menurut rekod, air sungai tersebut menjadi hitam kemerahan disebabkan lunturan dakwat dan darah.


Nyamuk Paling Besar di Dunia Ditemui di China - Sebesar Saiz Tapak Tangan

Nyamuk gergasi ini ditemui oleh seorang  ahli entomologi China, iaitu Zhao Li ketika sedang melakukan pemeriksaan di sebuah lokasi di pergunungan Qingcheng di daerah Sichuan pada Ogos 2017. Walaupun sudah lama menemui serangga berkenaan, Zhao banyak meluangkan masa untuk memastikan bahawa spesimen berkenaan adalah yang paling besar di dunia sebelum mengumumkan penemuannya itu.

Dengan panjang badan sekitar 5 sentimeter, dan kelebaran sayap sepanjang 11.5 sentimeter, nyamuk ini adalah 10 kali ganda lebih besar daripada nyamuk biasa, dan sepertiga lebih panjang daripada kebanyakan spesisnya, iaitu holorusia mikado. Nyamuk spesis ini yang paling besar pernah ditemui sebelum ini mempunyai kelebaran sayap sepanjang 8 sentimeter, yang ditemui pada tahun 1876 di Jepun. Spesimen yang ditemui Zhao adalah daripada spesis yang sama, daripada keluarga nyamuk Tipulidae.

Buat masa ini, Zhao sudah mengumpul banyak spesimen daripada pelbagai spesis lebih daripada satu dekad. Menurut beliau, kebanyakan pengumpul serangga lain selalunya akan mendakwa bahawa mereka mempunyai spesimen nyamuk paling besar di dunia, hanya dengan membandingkan koleksi mereka dengan model yang terdapat di muzium. Bagi beliau, selepas menangkap serangga berkenaan, beliau melakukan kajian di internet, dan beberapa sumber lain bagi memastikan bahawa ianya jelas yang paling besar di dunia.

Menurut Zhao lagi, yang juga merupakan pengarah Insect Museum of West China yang terletak di Chendu, selepas berjaya menangkap serangga berkenaan, beliau terus menjadikannya ke bentuk spesimen, dengan membunuh dan membekukannya. Tindakan ini kedengaran kejam, namun ianya adalah suatu cara kematian yang tidak menyakitkan bagi nyamuk.

Serangga tersebut akan dipamerkan di muzium tersebut pada Mei akan datang sebagai sebahagian daripada pameran berkaitan serangga pelik. Dengan hampir 700,000 sampel daripada lebih 40 buah negara di seluruh dunia, muzium tersebut bakal menjadi muzium serangga paling besar di Asia.

Terdapat perdebatan dalam kalangan ahli entomologi tentang status sebenar serangga berkenaan, sama ada ianya adalah seekor nyamuk ataupun tidak, kerana ada yang berpendapat bahawa ianya adalah seekor 'crane fly'. Menurut Zhao, crane fly adalah sebuah terma bahasa Inggeris yang merujuk kepada keseluruhan keluarga nyamuk, namun perkataan 'nyamuk' itu sendiri merujuk kepada spesis yang menghisap darah.

Spesimen yang ditemui beliau bukanlah yang jenis menghisap darah, namun bergantung kepada larva sebagai makanan. Jadi, secara teknikalnya, dalam bahasa Inggeris, ianya adalah sejenis crane fly. Menurut beliau lagi, dalam bahasa China pula, ianya boleh diterjemahkan sebagai 'big mosquito' atau nyamuk besar, sebuah terma yang meliputi spesis seperti holorusia mikado yang tidak menghisap darah.

Benoit Guénard, seorang pembantu profesor sains biologi di University of Hong Kong mengesahkan bahawa serangga penemuan Zhao itu adalah daripada keluarga Tipulidae, yang dikenali sebagai crane fly dalam bahasa Inggeris. Namun, menurut beliau, nyamuk sebenarnya adalah daripada keluarga Culicidae, dan rujukan terhadap penemuan itu sebagai seekor nyamuk adalah suatu 'penderaan bahasa'.

Seorang lagi penyelidik daripada Singapore’s National Biodiversity Centre, yang merupakan sebahagian daripada National Parks Board, iaitu Patrick Grootaert turut mengesahkan bahawa serangga tersebut adalah sejenis crane fly. Bagi beliau, adalah menjadi kebiasaan untuk merujuk spesis itu sebagai nyamuk. Contohnya, dalam bahasa Belanda, ianya dipanggil 'nyamuk berkaki panjang'.

Ini bukanlah kali pertama Zhao berjaya menangkap serangga gergasi. Tahun lalu, beliau menemui seekor serangga kayu betina dengan panjang 64 sentimeter, dan ianya adalah serangga yang paling besar di dunia, menurut beliau. Katanya lagi, untuk menemui serangga gergasi memerlukan ilmu pengetahuan, dan nasib yang baik.

Serangga gergasi boleh ditemui sekiranya seseorang itu sudah biasa dengan sesebuah persekitaran serangga berkenaan, namun ianya bukanlah sesuatu yang boleh dirancang, perlu bergantung kepada nasib juga. Walaupun Zhao sudah biasa dengan persekitaran Sichuan, beliau turut menerokai beberapa daerah lain di China, dan tempat-tempat berpotensi di Asia, termasuklah Thailand, Vietnam dan Indonesia, bagi mencari serangga yang menarik dan unik.

Lebih daripada 800 spesis nyamuk besar telah ditemui di China, lebih 100 daripadanya adalah dari Sichuan, dan negara berkenaan turut menempatkan beribu spesis nyamuk kecil yang lain.


5 Filem Terbaik Lakonan Stephen Chow

Nama Stephen Chow Sing Chee atau lebih dikenali sebagai Stephen Chow adalah salah satu nama yang cukup berpengaruh bagi peminat-peminat filem komedi dan juga filem Hong Kong.

Walaupun Stephen sendiri ketika ini sudah tidak lagi berlakon tanpa dinyatakan sebab-sebabnya, beliau masih terus bertindak sebagai pengarah kepada beberapa filem yang menggegarkan industri hiburan Hong Kong. Namun keletah dan mimik mukanya yang kelakar tetap dirindui peminatnya. Bentuk komedi slapstik 'mo lei tau' yang tak masuk akal serta kerap lari dari jalan cerita, sudah menjadi identiti beliau dan ditiru oleh ramai pelawak dalam pelbagai jenis filem dan drama.

Masih bergelar sebagai Raja Komedi Hong Kong, Stephen Chow banyak menghasilkan filem sepanjang kariernya yang masih berlangsung. Di sini kami pilih 5 filem beliau yang kami rasakan terbaik, bukan sahaja untuk peminatnya malahan untuk mereka yang baru saja nak berjinak dengan komedi ala Stephen Chow.

Sebuah filem parodi James Bond yang ternyata tidak segan untuk menunjukkan filem itu adalah sebuah filem parodi, From Beijing With Love memaparkan Stephen sebagai seorang ejen perisikan kerajaan yang menyamar sebagai seorang peniaga daging di pasar.

Bergandingan bersama seorang ejen lain lakonan Anita Yuen, mereka berdua bekerjasama mencari sebuah fosil dinosaur yang telah dirompak oleh sekumpulan penjahat, yang diketuai oleh seorang yang hanya dikenali sebagai pemilik sepucuk pistol emas. Untuk menyelesaikan misinya, mereka dibantu oleh seorang ejen lain lakonan Ng Man Tat yang membekalkan watak Stephen dengan senjata terulung ciptaan beliau, sebilah pisau pemotong daging yang diberi nama Lifetaker 3000.

Melakonkan watak sebagai dirinya sendiri, Stephen adalah seorang chef selebriti yang menyembunyikan rahsia beliau daripada masyarakat - dia tidak tahu memasak. Bagaimanapun, kepintarannya menggunakan populariti serta ego melindungi rahsia beliau sebelum rahsianya dibongkar sendiri oleh anak muridnya, Bull dalam satu pertandingan masakan.

Dimalukan serta hilang empayar perniagaan yang telah dibina selama ini, Stephen bertemu dengan Turkey, lakonan Karen Mok yang menunjukkan kepadanya masakan sebenarnya perlu datang dari hati.

Apa yang berlaku selepas itu rasanya tak elok untuk kami ceritakan. Ia melibatkan bagaimana penghasilan bebola daging paling power dalam dunia, kelas memasak di Tokong Shaolin, pertandingan ping pong paling tak masuk akal serta kuasa mistik Dewa dan Dewi, semua digabungkan dalam satu filem yang tak logik, mustahil dan gila.

King of Comedy adalah antara filem yang menampakkan berlakunya pembaharuan pada penceritaan Stephen Chow berbanding sebelumnya. Jalan ceritanya dilihat lebih tersusun dengan peranan emosi diadunkan ke dalam sebuah filem yang nadanya agak sentimental. 'King of Comedy' mengisahkan tentang Wan Tin Sau, seorang pelakon dan pengajar lakonan amatur yang mempunyai impian besar menjadi terkenal.

Bagaimanapun kariernya hanya terhad pada kelas mengajar samseng-samseng tepi jalan, dalam memastikan samseng yang baru nak up mampu menakutkan orang ramai. Nasibnya mula berubah selepas bertemu dengan seorang GRO bernama Lau Piu-Piu lakonan Cecilia Cheung - dalam penampilan filem pertama beliau. Lau Piu-Piu mengajarnya erti cinta dan keikhlasan yang tak pernah dia kenali sebelum ini.

Nasibnya mula berubah selepas apabila mendapat tawaran berlakon dalam sebuah filem besar, namun tak disangka-sangka Wan Ting Sau terpaksa bekerjasama dalam penyiasatan polis sebagai perisik, serta dapat berlakon bersama dengan superstar dunia, Jackie Chan. Kami tidak takut untuk mengatakan - filem ini berakhir sebagai sebuah iklan keropok Pringles yang dilakukan secara sengaja.

Kung Fu Hustle adalah filem kedua Stephen Chow yang membuktikan dirinya mampu melahirkan filem bertaraf antarabangsa yang sesuai untuk tontonan semua jenis masyarakat. Sekiranya 'Shaolin Soccer' dilihat sebagai pembuka jalan kepada dirinya menerbitkan lebih banyak filem yang menggabungkan teknologi moden dan jalan cerita identitinya - Kung Fu Hustle merupakan sebuah filem yang membawa penonton khasnya peminat filem Kung-Fu lama mengingati memori filem-filem terdahulu.

Menggabungkan barisan pelakon veteran Hong Kong sebagai watak penting dan Stephen memainkan watak utama, seorang lelaki bernama Sing yang berkeinginan besar untuk menjadi ahli kongsi gelap. Bagaimanapun dia hanya dipandang rendah dan diberikan tugas-tugas yang tak mahu dilakukan orang lain.

Salah satu tugasnya memerlukan dia dan rakan karibnya, Bone untuk mengutip wang perlindungan daripada sebuah kampung yang didiami komuniti veteran, diketuai oleh sepasang suami isteri yang menyimpan identiti mereka, sebagai jaguh kung fu yang memencilkan diri menjaga keamanan hidup mereka.

Shaolin Soccer mencetuskan fenomena industri filem Hong Kong ekoran keaslian filem tersebut semasa tahun terbitannya. Penggabungan kesan visual komputer, jalan cerita Stephen Chow serta era zaman kontemporari membuatkan Shaolin Soccer menjadi sebuah filem yang cukup segar sehingga kini.

Berbeza dengan majoriti filem yang melibatkan dirinya sebelum itu, Shaolin Soccer merupakan satu gabungan berani lama dan baru, yang secara tampak cuba mengembalikan semula minat masyarakat China kepada ilmu pertahanan diri kung fu.

Jalan cerita tak masuk akal masih lagi dikekalkan, dengan Stephen Chow memainkan watak Sing, seorang pemuda yang terasing daripada masyarakat berikutan kelakuannya yang pelik. Harapannya hanya satu - untuk mengembalikan semula populariti Tokong Shaolin. Untuk mencapai harapan itu, dia menggunakan pelbagai jenis cara termasuklah mengadakan persembahan paling mengarut di dalam kelab malam, bersama abangnya.

Pertemuan dengan Fung, bekas bintang bola sepak yang tempang membawanya kepada idea menubuhkan pasukan bola sepak yang menjadikan Kung-Fu Shaolin sebagai identiti mereka. Jalan hidup Sing mula dibawa arus, membawanya kepada populariti, cinta, perlawanan bola sepak yang melibatkan senjata pertukangan, flash mob pertama dalam filem serta sebuah pasukan lawan yang menggunakan sains dan teknologi, untuk memperkuatkan manusia supaya kemampuannya melebihi manusia biasa. Seandainya anda baru nak mula menonton filem Stephen Chow, mulakan dengan filem ini.

Jika anda menggemari Iluminasi, kami memerlukan undian anda. Kami telah terpilih untuk bertanding dalam kategori laman web komersial Malaysia Website Awards 2018 dan kami nak menang. Kami amat menghargai sokongan anda jadi undilah Iluminasi melalui pautan MWA 2018 Iluminasi.


Inilah Senjata Yang Digunakan Amerika Syarikat, Perancis Dan UK Dalam Serangan Ke Atas Syria

Pada 14 April 2018, bumi Syria sekali lagi dijadikan mangsa oleh Amerika Syarikat yang bersatu dengan United Kingdom dan Perancis dalam satu siri serangan.

Serangan tersebut dikatakan bertujuan untuk menghukum rejim Bashar al-Assad ke atas serangan senjata kimia yang disyaki yang membunuh berpuluh-puluh orang di bandar Douma minggu sebelumnya.

Lebih daripada 100 peluru berpandu pelayaran, yang dilancarkan dari pesawat dan kapal perang mengena tiga fasiliti Syria, sebuah pusat penyelidikan saintifik yang digunakan untuk menghasilkan senjata kimia berdekatan ibu kota Damsyik dan dua pangkalan tentera di utara.

Serangan itu dilakukan dengan menggunakan pelbagai jenis pesawat dan kapal perang canggih daripada ketiga-tiga negara maju ini dan iluminasi.com ingin kongsikan antara kekuatan dan senjata dahsyat yang digunakan Amerika Syarikat, Perancis dan United Kingdom dalam serangan itu.

UK menyumbang kepada operasi ini dengan menyediakan 4 jet Tornado dan peluru berpandu Cruise Storm Shadow. Di samping itu, Kementerian Pertahanan British berkata jet Typhoon turut mengambil bahagian dalam misi serangan itu.

Jet keluar dari RAF Akrotiri, pangkalan Tentera Udara British yang terletak di Cyprus, dan mensasarkan lokasi senjata kimia Syria di kota Homs.

Enjin berkembar GR4 Tornado merupakan pesawat penyerang handalan British. Ia dilengkapi dengan peluru berpandu Storm Shadow, senjata yang dilancarkan dari udara dengan daya peledak 400 kilogram pada jarak 400 kilometer.

Pentagon berkata jet pejuang British melepaskan lapan peluru berpandu Storm Shadow.

Dalam satu video yang dimuatnaik di Twitter, pejabat presiden Perancis, Emmanuel Macron, menunjukkan jet Rafale berlepas untuk melancarkan misi di Syria.

Menteri Pertahanan Perancis Florence Parly berkata jet itu terbang dari pangkalan mereka di Perancis. Sama seperti jet Tornado, enjin berkembar Rafale bersenjatakan roket Storm Shadow yang boleh terbang sejauh 400 kilometer. Ini bermakna jet ini boleh menyerang lokasi yang disasarkan tanpa perlu terbang ke Syria.

Pegawai AS berkata jet Mirage memang digunakan dalam serangan itu. Jet melepaskan sembilan peluru berpandu.

Pentagon berkata Tentera Udara Amerika Syarikat menggunakan dua pengebom B-1 semasa serangan di Syria yang mana senjata ini melancarkan 19 peluru berpandu.

AS tidak mengatakan darimana B-1 dilancarkan namun media Angkatan Udara menunjukkan pengebom tiba di Pangkalan Udara Al Udeid, Qatar, awal bulan ini.

Menurut Pentagon lagi, tiga kapal perang AS dan kapal selam dengan peluru berpandu Tomahawk menyertai serangan ini. Dari Laut Merah, kapal Monterey melepaskan 30 peluru berpandu Tomahawk dan kapal pemusnah Laboon menambah tujuh lagi.

Sementara itu, kapal pemusnah Higgins melancarkan 23 peluru berpandu Tomahawk dari Teluk Arab Utara. Kapal selam John Warner pula melancarkan enam peluru berpandu Tomahawk dari Laut Mediterranean.

Kapal pelayaran peluru berpandu Tomahawk telah menjadi pangkalan tentera AS bagi operasi seperti serangan Syria. Peluru berpandu itu juga digunakan tahun lepas ketika Amerika melancarkan 60 Tomahawk di pangkalan udara Syria.

Tomahawk dibawa oleh berpuluh-puluh kapal perang AS dan British termasuk kapal penjelajah, pemusnah dan kapal selam.

Ia direka untuk terbang sangat rendah dan mempunyai navigasi di sekitar peranannya menggunakan sistem panduan atas kapal.

Sasaran itu boleh ditukar di tengah-tengah pelancaran melalui komunikasi dengan pengendali.

Perancis menembak tiga peluru berpandu dari salah satu kapal perang semasa serangan Syria. Kapal fregat adalah yang terbaru dalam kumpulan Tentera Laut Perancis, dilengkapi dengan peluru berpandu MdCN yang mempunyai 16 tiub pelancaran.

Jarak yang boleh dicapai adalah sangat rahsia. Pengeluar peluru berpandu menggambarkannya sebagai "mempunyai jangkauan yang sangat panjang". Sesetengah laman web berspekulasi, jangkauannya mencapai seribu kilometer.


Wombat : 9 Fakta Menarik Mengenai Marsupial Aneh Australia

Wombat yang tersangat comel ini adalah haiwan marsupial yang kecil dan kelihatan seperti kacukan antara beruang, khinzir dan tikus. Haiwan ini berbadan rendah dan berkaki pendek, dengan kepala yang padat dan kuku yang sangat kuat.

Saiz wombat adalah sebesar anjing sederhana, biasanya mempunyai panjang badan 76 sentimeter. Berat biasa bagi seekor wombat di antara 19 hingga 32 kilogram bergantung kepada spesis.

Haiwan ini tak dapat dijumpai di mana-mana tempat di dunia kecuali Australia dan Tasmania, di kawasan pergunungan, hutan dan tanah rata. Habitat wombat adalam dalam lubang bawah tanah yang terdiri daripada banyak terowong dan "bilik tidur".

Bagi yang tak pernah tahu mengenai haiwan pelik ini, iluminasi.com ingin kongsikan 9 fakta aneh dan menarik mengenai wombat, haiwan eksklusif Australia ini.

Tak seperti kebanyakan haiwan marsupial, kantung yang digunakan untuk membawa anaknya yang kecil mempunyai "pintu masuk" dari belakang dan bukan dari hadapan seperti kangaroo. Pendek kata, di bawah punggung wombat.

Perbezaan ini membolehkan ibu wombat menggali tanah tanpa membuang kotoran masuk ke dalam kantung dan mengganggu anaknya.

Dan disebabkan badan wombat yang terlalu rendah menghampiri tanah, kedudukan poket yang menghadap ke belakang ini memberi perlindungan tambahan kepada joey (bayi wombat), ketika ibu wombat sedang berjalan.

Apabila melarikan diri daripada pemangsa seperti Tasmanian devils atau dingo (kucing liar Australia), wombat bergantung kepada punggung mereka untu melindungi diri. Punggung haiwan ini kebanyakannya adalah rawan yang menjadikannya lebih tahan terhadap gigitan dan calar.

Wombat akan melarikan diri dengan masuk ke dalam lubang dan menahan punggungnya menutup pintu lubang tersebut. Wombat juga mampu menggunakan punggung yang kuat untu menghancurkan pencerobioh terhadap bumbung lubang mereka.

Hanya terdapat 3 spesis wombat yang wujud di dunia ini iaitu wombat biasa (vombatus ursinus), wombat hidung berbulu Utara (lashiorhinus krefftli) yang sangat terancam dan wombat hidung berbulu Selatan (lasiorhinus latifrons)

Marsupial yang paling besar pernah wujud di dunia adalah saudara kepada wombat moden, iaitu diprotodon. Diprotodon tinggal di Australi 2.5 juta tahun dahulu dan dianggarkan mempunyai berat badan 3 tan dengan panjang 14 kaki dari hidung ke ekor.

"Wombat-mega" ini pupus sekitar waktu yang sama di mana tanah di benua ini diterokai yang telah mencetuskan perdebatan mengenai peranan manusia dalam kepupusan mereka.

Jika melihatkan bentuk badan yang gemuk dan pendek, wombat bukanlah makhluk yang paling tangkas dan pantas di dunia. Haiwan ini berjalan dengan terkedek-kedek namun apabila berasa terancam, wombat mampu memecut dengan agak laju.

Kelajuan wombat boleh mencapai 40 kilometer sejam dan mengekalkannya selama 90 saat pada satu-satu masa. Mungkin anda berasa seperti tak laju tetapi kelajuan ini hampir menyamai kelajuan manusia terpantas di dunia, Usain Bolt, yang mempunyai kelajuan 44 kilometer sejam.

Wombat sukakan diet sayur-sayuran seperti akar, scurb, rumput dan kulit kayu. Untuk menghadam semua makanan kasar ini, perut wombat mempunyai enzim khas yang membantu memecahkan makanan ini, dan ia mengambil masa 2 minggu untuk mencerna makanan-makanan ini sepenuhnya.

Wombat juga mempuynai gigi yang tumbuh secara berterusan untuk kegunaan yang berterusan.

Najis wombat adalah antara najis yang paling aneh di dunia. Wombat menghasilkannya 80 hingga 100 butir tahi setiap malam, dan ia keluar dalam bentuk kium yang sangat kemas.

Denggunakan najis untuk menandakan kawasan, ia membantu wombat untuk menavigasi pada waktu malam berpandukan bau najis tersebut. Daripada berak di kawasan tanah dan berpasir, wombat lebih suka melakukannya di atas permukaan seperti batu atau kayu yang mana ia boleh dilihat.

Bentuk tahi yang unik menghalangnya daripada bergolek dan jatuh ke tanah.

Wombat adalah haiwan yang sangat mahir dalam mengorek lubang. Jarak terowong bawah tanah yang dihasilkan oleh haiwan ini mampu mencecah sehingga 650 meter. Kakinya yang teguh dan kuat serta kuku yang panjang membantu wombat untuk mengorek lubang sedalam 3 kali dalam satu malam.

Walaupun kumpulan wombat tinggal bersama-sama dalam lubang yang saling berhubung, namun spesis ini sebenarnya sangat pemalu. Wombat hidung berbulu Utara jantan tinggal bersendirian manakala wombat betina mampu bergaul dengan baik untuk tinggal bersama di rumah bawah tanah.

Bukan sahaja wombat adalah pemalu dan tak tinggal bersama-sama, malah kebanyakan daripada haiwan ini akan menghindarkan diri daripada masing-masing apabila berada di atas tanah.